[] WILLIAM W. PRATT i 


“Patro, kar patro,” A 
nun venez kun me...” A 


Ica tradukuro 
Creative Commons 2022 by Brian E. Drake 
Attribution-NonCommercial-ShareAlike 4.0 Unported 
International 


The Oxford Rationalist 
56 Albany Street 
Oxford, NY 13830 USA 
(607) 843-2636 
brian.eric.drake@gmail.com 


Dek nokti en drinkeyo 


Sobreso-dramato en kin akti 
da William W. Pratt 


de la famoza romano da T. S. Arthur 


Tradukita da Brian E. Drake 


Dek nokti en drinkeyo 


Sobreso-dramato en kin akti 


da William W. Pratt 


de la famoza romano da T. S. Arthur 


Unesme pleita ye la Nacionala Teatro, New York 


25 agosto 1858 


Personi 


Siorulo Romaine, sobreso-filantropo 
Simon Slade, hotel-mastro di la “Siklo e Fasko” 
Siorino Slade, lua spozino 


Frank Slade, lua filiulo 


Willi Hammond, yunulo 
Harvey Green, spekulanto 


Jo Morgan, ebriemo 


Siorino Morgan, lua spozino 

Mary Morgan, lua filiino 

Modelo Swichel, Nordano 
Mehitable Cartwright, lua amoratino 


Sro J. Nunan 

Sro A. W. Young 
Sro Colburne 

Sro J. Edeson 

Sro R. J. Meldrum 
Sro J. M. Ward 
Sro A. Fitzgerald 
Sro J. J. Prior 
Sro Plunkett 

Sro Yankee Locke 
Sro Rosa Cline 


AKTOI 


CENO I. — Exterajo la ‘Siklo e Fasko’ 
ROMAINE entras. 


ROMAINE. Pos voyajo longa e tedanta per 
dilijenco, me esas hike en la tranquila vilajo 
di Cedroville. Quante agreabla a la 
voyajanto esas vidar albergo, ed olta anke 
aspektas atraktive. Ol semblas esar neta e 
komfortoza, adminime extere, e se la hotel- 
mastro esus afabla, me pasus amikala nokto 
che lu—qua advenas ? (SWICHEL kantante 
exter la ceneyo andesas.) Un de ta kerli felica 
e bonhumora, evidente, pro lua aspekto, 
qui trovesas en preske omna vilaji di Nov- 
Anglia. (SWICHEL eziras.) Saluto! Ka vu 
povas dicar a me, qua esas la mastro di ca 
hotelo ? 

SWICHEL. Ka di ca hotelo ? Ka mastro ? Nu, 
ube vu voyajis dum vua tota vivo por ne 
konocar Simon Slade ? Lu esas ya la hotel- 


mastro, e lu havas la maxim inteligenta 
spozino, la maxim beleta filiino, e la maxim 
bona filiulo, e vendas la maxim potent 
alkoholaji en la stat-distrikto. 

ROMAINE. Ho, ka vere ? 

SWICHEL. Yes, vere, e vu ipsa dicos lo pos 
renkontrar lu. Ma, siorulo, vu semblas esar 
stranjero hike, ka ne ? 

ROMAINE. Kelke. 

SWICHEL. Vu kolektas imposti, ka ne ? 

ROMAINE. No. 

SWICHEL. Ka vu es tereno-mezuristo por la 
Cedroville Granda Fervoyo-Lineo dil Kofro 
e Kesto ? 

ROMAINE. Vu itere eroras. 

SWICHEL. Ka ne kalajo-mediko ? 

ROMAINE. No, siorulo, me ne esas. 

SWICHEL. Vu forsan dissemas religiala 
broshuri. 

ROMAINE. Itere vu eroras. 

SWICHEL. Forsan me ne devas inquestar. 

ROMAINE. Nun justa ! 

SWICHEL. Ton me supozis. 


ROMAINE. Nu, bonulo, vu semblas 
bonhumora, do me dicos to quon me facas. 
SWICHEL. Bonhumora! Questionez la 


judiciisto Hammond, ka me ne ganis la 
premio pro esar la maxim inteligenta puero 


en la stat-distrikto; pro to li nomizis me 
Modelo, pro ke me ablaktesis per jino e 
bitrajo. 

ROMAINE. Ka me devas kredar ke vu ankore 
amas ta stimulanta drinkajo ? 

SWICHEL. Nu, siorulo, me dicas yes. 
Questionez Simon Slade o sua filiulo Frank, 
kad es viro en la stat-distrikto qua plu 
konstante glutas sua medikamento, e me 
defios peko por dicar ke nultempe me plu 
neglijus mea laboro kam mea alkoholo. 

ROMAINE. Kelkatempe ante nun vu semblis 
avida savar qua e quo me esas, e me promisis 
informar vu, ma vua amo ad alkoholo 
evidente glutis omna altra deziri. 

SWICHEL. Nu, komprenez, siorulo, me tote ne 
volas explorachar la aferi di altri, ma me 
deziras komprenar to quo generale eventas. 
Me generale tre okupas me en ta fora 
domego—siorulo Hammond, tam bona 
viro kam naturo facis, e pri sua filiulo Willi, 
es nula fiereso en lu, quankam lua patro es 
judiciisto, ed anke richa. Lu es sempre 
espritoza ed honoroza, e me savas ke lu plu 
preferus perdar sua dextra manuo kam facar 
desnobla ago. Nu, siorulo, me ne darfus plu 
longe babilar hike, pro ke es preske la tempo 


por la riveno di yuna Hammond. Me 


mustas sorgar ta puero, tam sorgeme kam 
me sorgas Pevoza griza kavalino dil 
judiciisto, ed el es recente tante kontrea ke 
me volante donus dek dolari por la kavalo- 
sekretajo pri quale domtar el. Siorulo, ka vu 
ne deziras pagar por drinkaji ante irar ? 

ROMAINE. No, siorulo, me nultempe drinkas 
ebriiganta drinkaji. 

SWICHEL. Nultempe! Forirez! Me ne volas 
esar nejentila, ma me ya ne fidus bona 
alkoholo a vua manui, quale me ne fidus 
disho de kremo a kato. Certe ne. Bona dio, 
siorulo. (Ekiras.) 

ROMAINE. Tale sempre. En omna loko, lamo 
ad alkoholo, qua destruktas la maxim bona 
energio dil kordio, vinkas. 


Eniras SLADE portante merkato-korbo. 


SLADE. Me flatas me ke omno standas tote 
bone ordinita ; me kompletigis la merkato- 
kompro por la semano, e la spozino esante 
en la koqueyo e Frank ye la drinko-tablo, 
me esas pronta satisfacar omna deziri di ti 
qui vizitas la “Siklo e Fasko”. Ha ! Kliento! 
Bona dio, siorulo. 

ROMAINE. Saluto—ka vu esas la hotel-mastro ? 


SLADE. Yes, siorulo—me havas ta joyo. Ni 
apertis la domo al publiko nur un monato 
ante nun, e ne ja tote bone funcionas. 
Tempo bezonesas, vu komprenez, por 
perfektigar omno. Ka vu ja dineis ? 

ROMAINE. No, ne ja. Omna loko ube haltis la 
dilijenco por dinear aspektis tante sordide, 
ke me ne audacis probar manjar. Quanta 
tempo til ke vua supeo esos preparata ? 

SLADE. Anteun horo, siorulo. 

ROMAINE. To suficos. Bonvole preparez tenera 
bifsteko, e me oblivios la manko di dineo. 
SLADE. Vu havos ol koquita quale se por 
konsilero. Mea spozino esas la maxim habila 
koquisto en Cedroville, e pri mea filiulo e 
filiino, li esas la du maxim inteligenta pueri 
en la stat-distrikto, quankam me ipsa dicas 

lo. 

ROMAINE. Vu devas esar felica. 

SLADE. Me esas; me sempre esis, ed expektas 
sempre esor. Simon Slade aceptas to quo 
venas, sen anxio. Me nun havas nul anxio. 
Me darfas irgatempe fidar la domo a Frank, 
nam lu komprenas quale servar la klienti, e 
povas preparar puncho tam bone kam me. 

ROMAINE. Ka vu ne kelke timas pozar tento 
avan tante yuna homo ? 

SLADE. No, siorulo. Tento ! No, siorulo. La 
kasuyo esas plu sekura kun lu kam kun non 
de dek altri. Ta puero, siorulo, venas de 
honesta genitori. Simon Slade nultempe 
facis neyustajo, nultempe furtis mem un 
‘cent’. 

ROMAINE. Vu miskomprenis me. Me ne 
referis a la kasuyo, ma a la botelo. 

SLADE. Ka to ? Nula timo pri to, men kredez. 
Frank havas nul gusto por alkoholo, e dum 
monati ekvarsos ol sen permisar ke un guto 
tushez lua labii. Ma venez, siorulo, enirez la 
domo; vu trovos vivo interne. Venez, 
siorulo, venez. (ROMAINE segas SLADE.) 


CENO II. — Internaĵo di la ‘Siklo e Fasko”. 
GREEN deskovresas an tablo. FRANK esas 
dop la drink-tablo ed aranjas boteli. 


Eniras SLADE portanta korbo e ROMAINE. 


SLADE. Yen, siorulo, regardez, omno en ed 
exter mea domo esas en bon ordino. Ka vu 
havos glaso de vino e sigaro por amuzar vu 
til ke la supeo esos pronta? 


ROMAINE. No, siorulo, me dankas vu. La 
vesperala jurnalo servos til ke teo preparesas. 
(Sideskas an tablo.) 

SLADE. Nu, Frank. Adportez la vesperala 
jurnalo por ca jentilhomo. 

FRANK. Yes, sioro, quik pos preparar ca 
puncho por siorulo Green. 

SLADE. Nu, agez vivoze. Yen, siorulo, valoroza 
puero. 

FRANK. Vua drinkajo, siorulo. 

GREEN. E vua kaso, mea puero. 

FRANK. La jurnalo, siorulo. (Transdonas ol a 
ROMAINE.) 

WILLI (exter la ceneyo). Hotel-mastro ! 

SLADE. Me venas! La domo esas plena de 
klienti canokte. (4 ROMAINE.) Ka vu 
pardonos me, siorulo ? ( Ekiras.) 


Eniras WILLI. 


WILLI. Ha, Frank, mea kerlo ! Tam okupata 
kam kustumale, ka ne? Bonege. 
Laboremeso prosperez. Ha—mea amiko 
Green ; quale vu standas canokte ? (Sideskas 
an la tablo kun GREEN.) 

GREEN. Tre bone, danko. Vu venas en bona 
tempo—ka vu drinkos? He, Frank— 
brandio-puncho; lu esas tre bona pri 


mixar; me nultempe drinkis plu bona 
puncho. Lu es plu bona kam la patro, certe. 

WILLI. Me anke ton kredas. He, Frank, ne 
falsigez nia laudo—facez maxim bone ! 

FRANK. Du brandio-punchi, ka ne, siori ? 

WILLI. To esas ; ed li esez egala a la nektaro di 
Iovo. 

GREEN. Ka novajo canokte ? 

WILLI. No; nulo partikulara—ma me mustos 
plu sorgar pri mea viziti adhike. L’olda 
patro spektas me. 

GREEN. Nu, quante bizara ; quale se vu ne esas 
sat evoza por sole venar—ho, tre drola !— 
ha, ha! 

WILLI. Yes—tre drola !—ha, ha! 

FRANK. Yes, e yen via drinkaji, e se vi ne trovas 
li esar tre amuzanta, me ne juste judikas. 

GREEN. Nu, Willi, ka vu pleos sep-ludo ? 

WILLI. Me es pronta. Frank, donez a ni paketo 
di karti. (Li ludas.) 


Eniras SLADE. 


SLADE (to ROMAINE). Supeo esas preske 
pronta, siorulo—me volas facar omno 
bonege. Me ne edukesis kom hotel-mastro ; 
ma me esas homo qua povas sucesar pri 


preske irgo. 


ROMAINE. Quo esis vua olima mestiero ? 

SLADE. Me esis muelisto ; e plu bona muelisto 
(quankam me ipsa dicas lo) ne trovesas en 
Bolton stat-distrikto. La harda laboro tedis 
me, e me rezolvis vivar plu dolce; do me 
vendis mea mueleyo, kompris ica domo per 
la ganajo, e me trovas ke ol esas plu dolca 
vivo e, se bone sorgita, vivo per qua homo 
certe profitos. 

ROMAINE. Ka vu ankore profitis per la 
mueleyo ? 

SLADE. Ho, yes; irgo quon me facas, me bone 
facas. Dum la pasinta yaro me sparis mil 
dolari super omna spenso—to ne esis mala, 
me certigas da vu, por mueleyo. 

ROMAINE. To devis satisfacar vu. 

SLADE. Pri to vu e me diferas. Omna homo 
deziras ganar tam multa pekunio kam 
posible, e per la maxim min laboro. Nu, me 
esperas ganar du o mem tri mil dolari 
yarope super omna spenso dil taverno. Viro 
havanta spozino e filii volas entratenar li 
tam bone kam posible. 

ROMAINE. Tre vera ; ma kad on tam bone kam 
posible entratenas per taverno vice honesta 
mueleyo ? 

SLADE. Du o mem tri mil yarope kontre un 
mil !—ka vu ne povas adicionar ? 


ROMAINE. Konsiderez la diferanta mestieri ed 
influi ; la mestieri—di muelisto e di taverno- 
mastro ; ka vua filii esos tam sekura de tento 
hike kam en lia olima hemo ? 

SLADE. Tam sekura—pro quo ne? Me ne 
komprenas pro quo taverno-mastro ne esez 
tam respektinda kam muelisto—fakte, plu 
respektinda. La sama homi qui olim nomis 
me ‘Simon’, o ‘Polvozo’, nun li nomas me 
“Sioro Slade’, od “Hotel-mastro, ed 
omnamaniere traktas me plu kom egalulo 
kam antee. 

ROMAINE. Ta chanjo forsan esas pro ke vu 
montras pruvi ke vu posedas pekunio. 
Homi tendencas esar jentila a ti qui havas 
pekunio. 

SLADE. No, no—ol esas pro ke me avancigas 
interesti di Cedroville. 

ROMAINE. Quale vu avancigas [interesti ? 

SLADE. Nu, omnamaniere. De pos ke me 
apertis ica hotelo, la proprietaji an ica strado 
augmentas en valoro per preske triadek 
procento. Ne plu longe ante nun kam hiere, 
judiciisto Hammond—qua esas la patro di 
un de mea maxim bona klienti, qua sidas 
ibe kun sioro Harvey Green—dicis a me ke 
l'aperto dil “Siklo e Fasko” augmentis la 


valoro di sua propra proprietajo per dek mil 
dolari. 

ROMAINE. Qua esas ta sioro Harvey Green pri 
qua vu parolas ? 

SLADE. Nu, komprenez, me nultempe multe 
inquestas pri la afero di mea gasti. Lu esas 
vizitanto hike en Cedroville, e semblas 
prizar mea domo. Lu havas multa pekunio, 
e ne sparas ol. Lu dicas ke lua saneso es plu 
bona hike kam en la Sudo, do lu engajis un 
de mea maxim bona chambri por un yaro. 
Lu semblas tre interesata da omno 
eventanta en Cedroville. 

ROMAINE. Quo esas lua afero ? 

SLADE. Me ne savas to, nek la vua. Kande me 
esis muelisto, me nultempe questionis 
kliento, ka lu komprabis, furtabis, o 
kultivabis sua frumento. Esis mea afero 
mueligar ol—ultre lo, esis lua propra afero ; 
e tale hike—me atencas nur mea propra 
afero, e restas en mea plaso. 


Eniras SIORINO SLADE. 


SIORINO SLADE. Spozo, la supeo dil 
jentilhomo es pronta. 

SLADE. Frank, mea filio, duktez ica jentilhomo 
a la dineo-chambro. 


FRANK. Yes, sioro. Sequez me, siorulo, sequez 
me. (Ekiras FRANK e ROMAINE.) 

SLADE. Ta homo semblas esar bona sorto de 
viro, spozino, ma me opinionas, ke lua 
nocioni esas kelke tro baroka. Remarkez, lu 
semblis esar tam anxioza pri Frank esante 
tentata da alkoholo kam se lu esus lua 
propra filiulo. 

SIORINO SLADE. Se lu esas tante anxioza pri lu, 
tota nekonocato, do judikez quante me ipsa 
timas. Me ne opinionas ke ni esas tam felica 
kam en la mueleyo. Tu ipsa diferas. Tu 
prizentas joyeso qua, reale, me timas ke tu 
ne advere havas. Ka tu ne opinionas ke la 
kustumi di ca viri male influos nia kara 
filio ? 

SLADE. Nu, tu devas quik divenar sobreso- 
diskursanto; tu es plu mala kam olda 
pastoro Lentulo. Dum la pasinta sundio lu 
dicis ke rum-vendisti havas nul anmi ; quo 
subite vinkas tu ? 

SIORINO SLADE. Pardonez me, Simon, me ne 
intencis ofensar tu; me nur parolis por tua 
avantajo, e por la bona stando di nia 
familio. 

SLADE. Nu, ni ne plus diskutos ica desagreabla 
temo nun. Do, irez e servez nia gasti. 


SIORINO SLADE. Ha, spozulo, ni nultempe 
esos tam felica kam ni esis en Panciena 
mueleyo. (Ekiras.) 

SLADE. L'anciena mueleyo ! abasez l'anciena 
mueleyo ! quo es pri me ? Me invitas la blua 
demoni: me mixos bona guti qui balde 
forigez li. 


Eniras SWICHEL. 


SWICHEL. Me es sat certa ke me havis mi- 
dolaro, e me ne trovas ol ; ol ne povis glitar 
tra mea poshi, pro ke ne esas truo plu 
granda kam mi-dolaro en oli. Saluto, vicino 
Slade, quale vu duras ? 

SLADE. Ha, Modelo, kad esas vu ? 

SWICHEL. Me dicas, yes. Do, Simon, vu es sat 
fortunoza kerlo ; me deziras jetar la lud-kubi 
kun vu por kelka drinkaji. 

SLADE. Nu, me konkordas. 

SWICHEL. Ka Punesma jeto, o la maxim bona 
ek tri ? 

SLADE. Unesma jeto ; tempo es chera. 

SWICHEL. Yes, anke segun me; me es plu sika 
kam sapt-arboro en agosto. Donez a me 
Posti. Nu, vu unesme jetez. 

SLADE. Dek-e-kin. Bona jeto. 


SWICHEL. Me dicas, yes. Nu, por vu. Dek-e-ok. 
Quante bone ! Donez a me kelka wiskio. 
SLADE. Vu es fortunoza kerlo, Modelo. (Donas 

wiskio-botelo e glaso.) 

SWICHEL. Me tale tendencas, me ipsa 
opinionas. Ho! Yen la yuna sioro 
Hammond. He, Willi, ka vu ne balde iros 
adheme ? 

WILLI. Ne ja, Modelo. Tu ne vartez me. 

SWICHEL. Bone, sioro. Tante obskureskas 
extere ke on ne povas vidar la manuo avan la 
vizajo, do me marchos adheme. (4 su.) Me 
opinionas ke me kelke vartez hike, tamen, 
nam me ne prizas Paspekto di ta kerlo qua 
pleas per karti kun la yuna sioro. Me restos 
neremarkata, e se lu parolante dupigas 
Willi, la talioro jemos pri la truo quon me 
facos en la dopa parto di lua pantalono. 
(Ekiras.) 

SLADE. Venez, siori, ka vi drinkos kun la hotel- 
mastro nun? 

GREEN. Ni certe ya drinkos. Nu, sioro 
Hammond, me estimas nia hosto kom 
sagaca, previdema viro, ed ante dek yari, 
kredez me, lu esos la maxim richa viro en 
Purbo. 

SLADE. Vu oblivias judiciisto Hammond, la 
patro di ca yuna jentilhomo. 

GREEN. No, me lun ne oblivias, nek aceptos 
lu, malgre respekto a la yuna sioro 
Hammond. 


Eniras MORGAN dum ta dicajo. 


MORGAN. Se Slade pluricheskos, ulu 
plupovreskos. 

GREEN. Se nia ecelant amiko, sioro Slade, ne 
esos la maxim richa viro en Cedroville ante 
dek yari, lu havos la joyo savar ke lu 
plurichigis la urbo. 

WILLI. To es vera vorto, tam vera kam irga 
ultempe parolata. Ca loko esis mortint- 
vivanta dum la pasinta kelka monati ; omna 
vivoza kresko haltabis, e ni fakte dekadis. 

MORGAN. Anke la tombeyo ! (GREEN e WILLI 
sideskas an tablo ; MORGAN iras al drinko- 
tablo.) Nu, hotel-mastro, mixez por me 
bona wiskio-puncho, e facez lo bone, e yen, 
dek ‘cent’-i por augmentar la richeso quan 
vu certe ganos. Ol esas mea lasta, nul altra 
“cent' en mea posho; yen, prenez ol; me 
sendez ol por akompanar la quar altri en 
vua kasuyo qui trovas su en ta komoda loko 
de pos la matino. Oli es trista sen ta 
amiketo. 

SLADE. Jo, me donos a vu plusa drinkajo, ma 
vu devas esar che vu. Pro quo vu ne povas 
esar bonhumora, e kondutar kom Paltra 
gasti ? 

MORGAN. Ho, vu es bona konsilanto, yes, 
Simon Slade. Nun havante mea lasta dek 
‘cent’-i, vu ne plus deziras vidar me. Quante 
apta skolisto esas nia bona amiko Polvozo 
en ca nova skolo! Nu, lu esis bona muelisto 
—nulu dubitis to—ed evidente lu esos 
bona hotel-mastro. Me opinionabis ke lua 
kordio es kelke mola, ma la hardesko 
komencas, ed ante dek yari se ol ne esos tam 
harda kam un de lua olima muel-diski, Jo 
Morgan es nula profeto. Ho, ne tale frunsez 
vua brovo, amiko Slade. Ni es longatempe 
amiki, ton vu savas, ed amiki darfas honeste 
parolar. 

SLADE. Vu savas un kozo, Jo Morgan, se vua 
raciono ne tote desaparis, e to esas, ke me 
esis vua amiko en altra tempo. 

MORGAN. Ante ke vu divenis hotel-mastro. 
Vu savas, Simon Slade, ke mea patro 
posedis ta mueleyo ube, kom pueri, ni 
kunlaboris. Pos la morto dil oldulo, kande 
me posedeskis la proprietajo, me employis 
vu. Me fidis a vu la tota komerco. Mal amiki 
duktis me a debocho. Me neglijis mea afero, 

dum ke vu, pro avida dursto por ganar, 
serchis omna okaziono por plurichigar vu 
kontre me. Tempo pasis, e, ne satisfacata 
sole esar mizeroza, me mariajeskis, ed. igis 
altra amoranta, fidema kordio sufrar. Me 
charjis me per debi, e, ne savante quale, pos 
dek yari Jo Morgan ne plus posedis la 
mueleyo. Ol venis aden la manui di lua 
amiko, Simon Slade. Tenebroza dii venis a 
mea amanta spozino e filiino. Ma, en la tota 
mizero di mea stando, ta spozino sempre 
esis anjelo amanta, pacienta, su-neganta, e 
Jo Morgan, tante abasita, e senpova en la 
teno dil demono, nultempe vundis el per 
kruela vorto. (Ploregas.) 

SLADE. Nu, nu, Jo, ne parolez pri anciena dii. 
Tempo pasinta es pasinta. Forsan mea 
kordio hardeskas. Me audabis vu dicar, Jo, 
ke mea febleso esis esar tro mulieratra. 

MorGAN. Nul tala danjero nun. Me konocis 
multa bona  taverno-mastrí, ma ne 
rimemoras ke ulu de li jenesis da la morbo 
qua olim afliktis vu. 

MARY (extere). Patro! patro! ube es mea 
patro ? 


Eniras MARY— kuras a MORGAN. 

Ho, me tun trovas, tandem ! Ka tu nun ne 
venos kun me adheme ? 

MORGAN. Deo benedikez tu, mea kareto ! 
Tenebroza esas la cielo qua triste pendas 
super tua yuna kapo. 

MARY. Venez, patro, matro vartas tante longe, 
e kande me livis, el tante triste lakrimifis. 
Nun, venez adheme, e felicigez ni. 


(Hike on povas ofrar la bone konocata kansono 
“Patro, kar Patro, nun venez kun me” por 


granda impreso.) 


MORGAN. Yes, mea filiino, me iros. (Kisas 
elu.) Vu furtis de me mea lasta “cent”, Simon 
Slade, ma ica trezoro ankore restas. Adio, 
amiko Slade. Venez, karino, venez. Me iros a 
mea hemo! Venez, venez! Me iros, yes, me 
iros. (Ekiras MORGAN e MARY.) 

GREEN. En vua plaso, hotel-mastro, me jetus ta 
kerlo aden la strado kande lu venas. Lu ne 
devas esar hike, ed anke ne bone kondutas. 
Tala vaganto domajas respektinda domo. 

SLADE. Me ya deziras ke lu ne venez. 

GREEN. Me igus ke lu ne venez. 

WILLI. Plu facile dicita kam facita. Nia amiko 
havas publika domo, e ne darfas dicar qua 
venos o ne venos. 

GREEN. Ma tal kerlo ne devas esar hike. Lu es 
nur ebriemo. Se me havus taverno, me 
refuzus vendar alkoholo a lu. 

WILLI Ton vu darfas facar. Ma lu ankore 
trovos alkoholo tam ofte kam lu ganos 
‘cent’ por komprar ol. Lu ne esas mal 
homo, tote ne. Es vera, ke lu tro libere 
parolas, ma nulu darfas dicar ke lu es 
disputema. On devas aceptar lu segun lu 
ipsa. 

GREEN. Me nultempe tendencas aceptar homi 
segun su ipsa, se li volas esar desagreabla. Se 
me esus siorulo Slade, me ped-frapus lu 
aden la strado kande lu venas. Lu es 
senvalora ebriemo. 

WILLI. To esus kruela, e se me asistus, vu ne 
facus lo. 

GREEN. Quon vu dicas, sioro ? 

WILLI. Me supozas ke vu audis mea vorti. Me 
klare parolis. 

GREEN. Ka vu volas men insultar ? 

SLADE. Homi ! homi ! 

WILLI. Bonvole interpretez mea komenturi 
irgamaniere dezirante. 

GREEN. Me havas nur un respondo a tal 
yunuli quala vu—ico. 

Hastas a WILLI, luktas, jetas lu aden angulo. 
SWICHEL enbastas, frapante abasas GREEN. 


SWICHEL. Ibe jacez til ke la bovi rivenos. 
Komprenez, siorulo, me spektis. (GREEN 
esforcas staceskar.) Jacez tranquile! Se vu 
esforcas staceskar, me igos ke vu rimemorez 
Swichel tam longe kam vua mizeroza korpo 
respiros. (Vivanta imaĵo.) 

AKTO I 


CENO I.—Exterajo di la ‘Siklo e Fasko”. 
Eniras MEHITABLE portante letro. 


MEHITABLE. Me iris al posteyo por siorino 
Hammond e, vice recevar letro por elu, me 
recevis un por me ! Qua sendus letro a me, 
me es kurioza? Me ne esus surprizata se 
esus un de ta impertinentuli quin me vidis 
hiere nokte, ti qui fumagas apud la hotelo. 
Me lektez. “A la maxim belega muliero en 
Cedroville—Regardegar tu es nur amorar 
tu. Ka tu partoprenos mea destino ? Ka tu 
volante livos ca rurala distrikto e fugar fore 
adube ni povas kune joyegar pro la beateso 
di amoro ? Quik respondez, ed alejar tua 
devota admiranto.—H.G.” Do, ka to ne es 
belega ? Forsan ula richa terproprietanto 
volas ke me forkurez kun ilu ! Ho, me !— 
me esos raptata ulanokte—me savas ! E la 
feroca banditi koaktos me mariajeskar kun 

un de vi—e me mustos—me savas! 
(Ploreskas.) Ho, ve ! ho, ho, ho ! 


Eniras SWICHEL. 


SWICHEL. Nu ! quo frakasesas ? Quo eventis, 
Mehitable ? Vua okuli likas—ka tu ruptis 
ulo nereparebla ? 

MEHITABLE. Ho, Modelo ! Modelo ! 

SWICHEL. Do, quo? Eksputez !—quo 
eventis ? 

MEHITABLE. Modelo, Modelo! La Nigra 
Kavaliero venas por raptar me a sua Magiala 
Kastelo ! 

SWICHEL. Ka yes? Nu, me frapos lu, me 
supozas, ante ke irgu helpos lu ! 

MEHITABLE. Per lua forta, blua okuli— 

SWICHEL. Ka blua ? Nu, me supozas ke li esos 
nigra ante ke ni separos ni ! 

MEHITABLE. Ed havante sabro en lua manuo 

SWICHEL. Yes ; e lu trovos bastono an sua kapo 

ante ke me kompletigos la tasko ! 

MEHITABLE. Lu portos mea sua kaverno— 

SWICHEL. Me parios dek dolari ke lu ne portos 

tu a taverno ! 

MEHITABLE. Ed ibe la sacerdoto— 

SWICHEL. Nun atencez, siorino Cartwright— 
me nur volas saveskar, per cielo, pri quo tu 
babilas ! 

MEHITABLE. Lektez ito, stupidulo ! e dicez, ka 
me ne devas plorar ! 

SWICHEL. Hola! Tu recevis letro, ka ne ? “A la 
maxim belega muliero en Cedroville— 
Regardegar tu es nur amorar tu. Ka tu 
partoprenos mea destino ?—Nu ! lu havas 
destino! Me aranjos lua destino! “Ka tu 
volante livos ca rurala distrikto e fugar fore 
adube ni povas kune joyegar pro la beateso 
di amoro ? Quik respondez, ed alejar tua 
devota admiranto —H.G. H.G., H.G.— 
Hemoragiala Gastrito. No, ne to. H.G., 
H.G., H.G.—me pensez. (Pauzas.) H.G.— 
ho, nun me savas! Komprenez, siorino 
Cartwright : to ne esas ul ‘Nigra Kavaliero’, 
quale tu dicis; es ta mizeroza mofeto, 
Harvey Green ; e me donos a lu dozo qua 
subite alejos lu ! 

MEHITABLE. Ne domajez Alfonzo ! 

SWICHEL. Qua parolis pri ul “Alfonzo” ? Me 
parolas pri Harvey Green. 

MEHITABLE. Certigez ke nula haro sur lua 
kapo domajesez, e me es por sempre la tua ! 

SWICHEL. Ka yes?—nu, bonege! Tu irez 
adheme—siorino Hammond forsan 

bezonas tu! Me traktos ca letro—tu ne 
sorgez pri ca afero. 

MEHITABLE. Jenerozulo ! Me fugas !—Adio ! 
(Ekiras.) 

SWICHEL. Ho, irez kun tua fablo-parolado ! 
Pos ke me facabos festo-fairo ek omna lua 
romanachi, lu parolos tam racionoze kam 
irga decanta damzeli! Yuna siorulo 
Hammond volas ke me ne itere atakez ta 
Green; ma, se lu itere pasturos en mea 
prato, lu trovos su tante profunde sub la 
sulo ke lua amiko Rurala Distrikto ne plus 
deskovros lu ! (Ekiras.) 


Eniras ROMAINE. 


ROMAINE. Un yaro pasis de pos ke me unesme 
vidis ca loko. Quante ofte me pensis pri la 
diversa personi quin me hike konoceskis ! 
Me ne povis privacar me de itere vizitar por 
saveskar, ka la hotel-mastro e lua interesanta 
familio ankore vivas. Me tremas pro la 
danjeri a qui lu expozis sua filii ; tamen, me 
mustas kredar ke esas bona fundamento a 
lua karaktero, qua igos ke lu pozez tam fore 
kam posible ta anmo-destruktanta peki qui 
ligas su a preske omna amuzo-domo. 

Eniras SWICHEL. 


SWICHEL. Nu, quale vu standas, siorulo ? Me 
esez batata se la proverbo ne es vera— 
pensez pri la diablo e vu vidos lua duesma 
kuzo ! Es cirkume un yaro ante nun ke me 
renkontris vu en ca sama loko. Vu 
rimemoras, ka ne ?—kande me supozis ke 
vu es kalajo-mediko ? 

ROMAINE. Yes, mea bon amiko, me 

rimemoras, e me joyas vidar ke vu ankore vivas. 

SWICHEL. Vivas! Me expektas ke vu 
komprenez ke me vivas, se vu vidabus me 
frapar ta raskalo—Green ! 

ROMAINE. Pro quo tu ton facis ? 

SWICHEL. Pro quo ! nu, pro nulo, me supozas, 
e me joyoze pagus nextafoye por itere facar 
to. Komprenez, lu esforcis frapar yuna 
Willi, ma ante ke lu finigis, lu finigesis. 

ROMAINE. Quo eventis pri Green ? 

SWICHEL. Lu restas hike, lu esez damnita, 
drinkas omna bona alkoholo qua devas esar 
por vera laboristi. Me spektas lu, e se lu ne 
evitos mea yuna mastro, me donos a lu 
plusa dozo di Swichel qua esos plu efikiva 
kam Punesma. 

ROMAINE. Ka vu ankore same opinionas pri 
alkoholo kam un yaro ante nun ? 

SWICHEL. Nu, dicar vere, me ne prizas vidar 
yuna siorulo Willi glutegar ol, pro ke me ne 
opinionas ke lu toleras ol tam bone kam me. 
Segun mea judiko, me sentas me multe plu 
inteligenta pos drinkir quar o kin bona glasi 
kam sen olti, e fakte, siorulo, se kerlo volus 
haltar, lu tote ne povus. Ol es sempre sub la 
nazo e sub l’okuli hike en Cedroville, e se 
me ipsa ne pensas pri ol, altru pensas pri ol 
por me, e dicas, “Venez, Modelo, ni 
drinkez'—do, segun la nuna stando, es nul 
alternativo. 

ROMAINE. Ma vu jus expresis timo pri la 
sekureso di vua yuna mastro. Ka vu ne 
timas por vu ipsa—ka vu ne povas vidar vua 
propra fino ? 

SWICHEL. Fino ! To ulfoye tresayigas me, nam 
me timas ke ol ya esos fino. 

ROMAINE. Pro quo ne evitar tento ? 

SWICHEL. Facile questionata, ma quale facar 
lo? Qua loko nun ne vendas alkoholo ? 
Divenas tante naturala hazarde enirar e 
drinkar sociala guto, ke haltar es tre 
desfacila. Fakte, pos ke me frapis ta serpento 
Green, olda Slade mixis por me drinkajo 
qua igis ke me dezirez ke mea guturo esez 
longa de un metro, ol esis tante bona 
glitanta adinfre. 

ROMAINE. Mea bon amiko, vu ne ja tote 
komprenas vua danjero. Kustumal 
ebriemeso esas l'epitomo di omna krimino ; 
omna vicii qui makulizas nia naturo 
jermifas en ol, nur vartas instanto por 
burjonifar per pestal abundeso. Kande 
Romana Stoikisto volis ligar damnanta 
stigmato an l'autoro dil shamo di sua 
fratino, lu nomis lu nek revoltanto, nek 
mortiganto, nek fripono—no ! lu uzis Puna 
vorto qua inkluzas omno  odiinda— 
ebriemo ! 

SWICHEL. Nu, siorulo, me anxias pri vu. Me 
deziras saveskar to quon vu es, versimile ; vu 
parolas plu bele kam fablaro—vu ne volas 
dicar, ke es danjero ke me divenez kustumal 
ebriemo, ka ne ? 

ROMAINE. Me volas ke vu esez prudenta, e por 
vu ipsa e por vua employanto, nam me 
dicas, kande viro abasas su a kustumal 
ebriemeso, lu nur trempas su per to quon lu 
amas, ed on povas tentar lu ad irga krimino. 

SWICHEL. Vu es forsan mi-justa. Forsan vu 
ipsa experiencis lo ? 

ROMAINE. Yes. 

SWICHEL. Quale me supozis—vu ekiris sat 
inteligente. 

ROMAINE. Yes, me eskapis per quaza miraklo ; 
Pesforci di amiki, pos yari di sufrado, 
tandem igis ke me komprenez la danjero en 
bona tempo e fugar ol. 

SWICHEL. Nu, siorulo, omna homi ne same 
konstrukesas. To quo renversis vu probable 
tote ne tushus me. Me kustumale drinkis 
dozi de pos ke me ablaktesis, quale me antee 
dicis. Me rimemoras, yari ante nun, kande 
onklulo Kreosoto Swichel bringis aden la 
domo la komunio-vino, e pos ke lu gustis ol 
por certigar la qualeso, me drinkis glasedo 
de ol, e facile glutis ol tam naturale kam 
olda Slade. De pos ta tempo, me sufras la 
maxim terorinda doloro en mea internaji 
cirkume trifoye omnadie, e nula remediilo 
en naturo tante bone efikas kam ta 
medikamento. Vu desfacile aceptas ol, ma 
quale Poldino dicis al anguili kande el 
senpeligis li, “Vu mustas ridetar ed aceptar’. 
Nu, siorulo, me mustas irar—me esforcos 
itere renkontrar vu. Se ta damninda mofeto 
Green, od irgu de lua bandacho, esforcas 
insultar vu, me kombatos por vu tam longe 
kam esas alkoholo en la taverno di olda 
Slade. Bona dio, siorulo. ( Ekiras.) 

ROMAINE. Esas tro vera, ke experienco esas 
Punika docisto kredinda da la homaro. Me 

eniros la domo e vidos qua chanji un yaro 
facis en olua habitanti. ( Ekiras.) 


CENO II.—Internaĵo dil taverno di SLADE. 
SLADE deskovrita ye la drinko-tablo. 


SLADE. Tedanta dio, yes ya—nulo eventas. Me 
expektis ke Willi Hammond venabus ante 
nun. Esis desfacila rikonciliar lu ed Harvey 
Green. Fakte, Willi es obstinanta kerlo. Lu 
ne es tam persuadebla kam Green. Per mea 
vivo, yen, venas ta nekonocatulo qua venis 
un yaro ante nun. 


Eniras ROMAINE. 


Ha! Bona dio, mea amiko! Es cirkume un 
yaro de pos ke vu unesme vizitis, ka ne ? 
ROMAINE. Yes. Quale prosperas la “Siklo e 
Fasko” ? Tam bone kam vu expektis ? 

SLADE. Plu bone. 

ROMAINE. Ka vu esas kontenta pri vua 
experimento ? 

SLADE. Perfekte. Vu ne pozus me en l'anciena 
mueleyo se vu donacus ol a me ! 

ROMAINE. Quale prosperas la nuna 
posedanto ? 

SLADE. Ne tro bone. Tote expektite. Nu, lu ne 
savis sat multe pri muel-afero por juste 
grindar un litro de frumento. Ante tri 
monati lu perdis la duimo dil klienti quin 
me livabis ; lore lu ruptis la chefa shafto, e 
tri monati pasis ante ke lu reparis ol. La 
duimo dil restanta klienti deskovris ke li 
ganas plu bona farino del muelilo di 
Harvey, do li ne plus frequentis lu. La fino 
esas—lu krulis, e mustis perde vendar la 
mueleyo. 

ROMAINE. Qua nun havas olu ? 

SLADE. Judiciisto Hammond kompris ol. 

ROMAINE. Lu lugos olu, ka ne ? 

SLADE. No; me kredas ke lu volas facar ek ol 
distilerio. Lu sucesos. Frumento en ca 
distrikto esis dum yari tro rabate vendita, e 
tro multa de ol disipesis kom pano. 
L’avantajo dil mueleyo por grindar 
frumento esos nur kansoneto kompare al 
profiti di granda distilerio. 

ROMAINE. Tale vu opinionas, e me ne esforcos 
nuntempe disputar. Ca judiciisto 
Hammond esas un de via maxim richa 
homi, ka ne ? 

SLADE. Yes; la maxim richa viro en la stat- 
distrikto—e pluse, lu esas sagaca, e savas 
quale kreskigar sua richaji. 

ROMAINE. Quale standas lua filiulo, Willi ? 

SLADE. Ho, tre bone, me supozas. 

ROMAINE. Quante lu nun evas ? 

SLADE. Duadek yari, cirkume. 

ROMAINE. Grava evo, hotel-mastro. 

SLADE. Tale on dicas—ma me ne trovis ke ol 
esis. 

ROMAINE. Ye lua evo vu, sendubite, omnadie 
laboregis, ka ne? 

SLADE. Tote juste ; me laboregis, vu ne eroras. 

ROMAINE. Forsan vu ne nun esus quale vu 
esas, se libertempo e libereso irar e venar 
segunvole esabus ofrita a vu ye dek-e-non 
yari. 

SLADE. Me ne savas. Ma me ne supozas ke 
Willi Hammond riskas irga danjero 
partikulara. Lu esas yunulo havanta multa 
bona qualesi, e sat multa raciono, me 
supozas, por evitar domajo. 

GREEN (extere). Tavern-mastro ! 

SLADE. Ha, la voco di siorulo Green ! Lu es un 
de mea maxim bona klienti ; pardonez me. 

ROMAINE. Yes ya ; e, pro ke me ne nun deziras 
kompaneso, se vu duktos me a mea 
chambro, me retretos. 

SLADE. Voluntante. Venez, siorulo. (Ekiras 
ROMAINE e SLADE.) 

Eniras GREEN, kun WILLI. 


GREEN. Do, to finas omna rankoro inter ni. 
WILLI. Yes ya. Me nultempe tenas rankoro. 
He, Frank, Frank ! 


Eniras FRANK. 


Frank, mixas por ni du drinkaji ! 

FRANK. Yes sioro, nemediate. 

WILLI. Green, mea amiko, me esas damninde 
sika. Ka vu povas konjektar quanta vino me 
e tri afabla amiki mortigis hiere nokte ? Ka 
ne povas ? Nu, ni sideskis avan du dekedui. 

GREEN. Ka yes? Nu, se vi sideskis kom 
jentilhomi, per quala karaktero vi staceskis ? 
Ha, ha, ha ! 

WILLI. To esas bonega! Ma Green, me 
komencas tro multe drinkar. Me reformos 
me; me renuncos ol! Ton me dicis hiere 
nokte ye la fino dil kinesma botelo. Me 
dicis, “Bonuli, to esas tro mala ; me timas ke 
ni ebrieskas ; e co esos Pultima foyo.” Ma ni 
ya renuncos ol ; yes, Green, me renuncas ! 

FRANK. Via drinkaji es pronta, siori. 

WILLI. Yes, e ni es pronta por la drinkaji. 

GREEN. Pronta! Ma vu ca-instante renuncis 
vino ! 

WILLI. Ton me facis. Vino kom vino ; ma ico 
(drinkas) me glutas kom medikamento. 

GREEN. Joyoze drinkez, amiko. He, Frank, tua 
fratino es bona yunino—bona yunino. 

FRANK. Yes, sioro. 

GREEN. Me trovos por el bona spozulo. Me es 
kurioza, kad el aceptus me ? 

FRANK. Vu devas questionar el. 

GREEN. Me facus lo, se me expektus bona 
respondo. 

FRANK. Vu devas esforcar—‘Febla kordio 
nultempe ganis bela damo’. 

GREEN. Tu es subtila kerlo, Frank. Me parolez 
pri tu a tua patro. Tu tro rapide avancas. Tu 
devas itere frequentar la skolo. 

FRANK. Me supozas, ke me es kontenta. 

GREEN. Ho yes ! (WILLI e GREEN kart-ludas.) 


Eniras MORGAN. 


MORGAN. [Itere hike. Malgre mea bona 
rezolvo, me trovas me itere en la “Siklo e 
Fasko”. Qua espero restas por kompatinda 
Jo Morgan ? Omna ‘cent’ quan me obtenas 
nur anxiigas me por venar a ca domo por to 
quo preventos me pensar pri mea mizeroza 
hemo—mea tristega spozino ed anjelatra 

filiino. He, Frank, donez a me rumo. Yen— 
yen la pekunio por vu—prenez ol ! 

FRANK. Patro dicis ke me ne donez alkoholo a 
vu sen ke vu restez tranquila. 

MORGAN. Do, me restos tranquile. Me ne 
destranquiligos la jentilbomi ibe. Donez 
glasedo ; me sole sideskos hike. Yes, yes ; 
tale: viro falas—ne importas ube, ne 
importas kande, ne importas quante multe 
lu sufras—la bona homi di ca mondo levas 
sua manui, komencas la laut ululado, e la 
kompatind ebriemo mortas—kande 
oportuna manuo forsan salvabus lu. Ne 
importas—ne importas ! 

FRANK. Me obliviis dicar a vu, sioro 
Hammond, ke vua patro esis hike cavespere 
por serchar vu. 

WILLI. Ka yes? L’olda patro ne bezonis tale 
jenar su. Vicino Green e me juis amikala 
kart-ludo en lua chambro. Nula spekulado. 

MORGAN. Nula lud-risko—certe ne—nula 
danjero. Ho, no—nur glaso de vino e kart- 
ludo ; ma vu ne ibe haltas, e vua patro tro 
bone savas lo. 

WILLI. Nu, forsan yes; me rimemoras, ke lu 
ofte avertis me pri lud-risko. Ma me supozas 
ke me nun es kapabla sorgar me ipsa. 

MORGAN. Olim me tale opinionis. Ma vua 
patro es bonulo, e lu bone savas la celita 
kaptili pozita por omnu qua frequentas ca 
loko. Lu ipsa havis trist experienco, olime. 

WILLI. To es vera, e me ne vidas ke ol multe 
domajis lu. Lu facis yunesala folaji, mariajis 
su, divenis bona, importanta civitano. Lu 
havis sua plezuri dum yuneso ; pro quo ne 
permisar ke lua filiulo gustez la sam agreabla 
frukto ? Se me renkontrabus mea bon olda 
patro serchanta me hike, me ya forsendabus 
lu. 

GREEN. Bona sango, Willi—bona sango ! Ton 
lu meritabus. (4 su.) Quala folulo lu es! 
(Ekiras FRANK.) 


Eniras SLADE. 


SLADE (4 GREEN e WILLI). Bona vespero, 
sioruli. Me joyas vidar ke vi aspektas tante 
amikale nun. (Vidas JO MORGAN.) Jo 
Morgan, per la diablo, pro quo vu venas 
adhike, quale maligna stelo, por jenar nia 
feliceso ? 

MORGAN. Ho, yes; me savas ke me es 
desagreabla gasto! Mea prezenteso 
desplezas a la rafinita muelisto—pardonez 

me—taverno-mastro. Lu shamas pri lua 
olima amiko ! 

SLADE. Forirez, Jo Morgan! Me ne plus 
toleros vua insolenteso ! Ekirez mea domo e 
nultempe itere portez vua vizajo adhike. Me 
ne permisos ke tala vagantachi quala vu esez 
hike. Se vu ne povas decar, e durar decante, 
ne impozez vu hike. 

MORGAN. Vu parolas pri deco !—la deco di 
rum-vendisto. Pu ! Olim vu esis decanta 
viro, ed anke bona muelisto, ma ta tempo es 
pasinta e finita. Deco mortis kande vu 
kambiis la piocho e la martelo por la glaso e 
korko-tirilo. Deco—pu ! Vu parolas quale 
folo ; quale se plu decas vendar rumo kam 
drinkar ol ! 

SLADE. Me audis sato de vu. (Iras al drink- 
tablo—prenas glaso.) Nun, irez de mea 
domo ! 

MORGAN. Meneiros ! 

SLADE. Ka no ?—do, ico ! 


Jetas  glaso—ol pasas MORGAN—glaso 
frakasesas exter la ceneyo —MARY kriachas— 


enkuras, fronto sangifante—falas. 


MARY. Patro ! kara patro ! Li mortigis me ! 

Eniras SIORINO SLADE. 


SIORINO SLADE. Ol esas la filino di Jo 
Morgan. Ho, Simon ! Simon! Ka ja tal 
evento ? Qua frapis elu ? 

MORGAN. Qua ?—maladikez lu !—Simon 
Slade! Fripono, vua kariero kom 
tavernestro esos kurta; nam me hike juras, 
apud mea ocidita filio, ke vu mortos la 
morto di hundo ! 


Nelauta muziko. MORGAN sizas SLADE— li 
luktas ; tandem MORGAN jetas lu aden angulo 
—bastas por prenar skabelo, e levas ol por 
frapar SLADE—esas retenita da WILLI e 
GREEN. Vivanta imajo. 

AKTO NII 


CENO I.—Exterajo di la botelo. Peizajo. 
Eniras SWICHEL. 


SWICHEL. Me serchis yuna siorulo Hammond 
omnaloke e ne povas trovar lu ; lu es forsan 
en la hotelo kun ta mofeto Green. Me 
deziregas ke lu faligez tala kompanuli; 
parolante pri faligar, me faligis lu unfoye, e 
me itere facos lo, e forte, se lu itere 
interpozus su adinter me e mea kalikizit 
amorantino. Ta kerlo havas ne plu multa 
skrupuli kam ta olda Josiah Wilkins, e lu esis 
tante avara ke lu transportis la sarko di sua 
spozino tra la fenestro por ne skrachar la 
farbo del balustri. Nu, ka lu nun venas ?— 
yes ya, per lo bona ! Se lu dicos a me ube es 
Willi Hammond, lu deziros nultempe 
konoceskir la maxim evoza travivanta 
membro dil Swichel-familio. (Eniras 

GREEN.) He, vu, ne tale hastez, me volas 
parolar kun vu. 


GREEN. Me havas nula tempo por disipar pri 
foluli. 


(Esforcas preterpasar. SWICHEL interceptas lu.) 


SWICHEL. Folulo! Ba! Ka vu dicis to ? Nu, 
pro ke vu es tante sagaca, me volas havar 
informo de vu. 

GREEN. Altratempe; me havas afero 
traktenda. 

SWICHEL. Ba! Ka yes? Me opinionis ke vu 
longe ante nun retretis de komerco e 
komencis eskrokar. 

GREEN. Quon vu dicis ? 

SWICHEL. Ho, ne bufez quale se vu explozos ; 
vu ne plu povas timigar me kam vu timigus 
la bovulo di onklo Josh. Parolante pri la 
bovulo di onklo Josh, e regardante vu, me 
esez damnita se vu ne similas olu—ka vu es 
parento de lu ? 

GREEN. Quale vu audacas insultar 
jentilhomo ? 

SWICHEL. Jentilhomo! Ka vu nomas vu 
jentilhomo? Old onklo  Kreosoto 
kustumale dicis, ke jentilhomo es viro 
havante pekunio, esprito, e bona manieri. 

En vu me vidas nula de olti. Nu, pro quo vu 
sendis letro a mea Mehitable ? 

GREEN. Me ne sendis letro a vua Mehitable. 

SWICHEL. Yes, ton vu facis; vu e ta altra kerlo, 
Rurala Distrikti. Anke, ube es mea yuna 
mastro — Willi Hammond ? 

GREEN. Me ne savas; me ne vidas lu dum du 
hori. 

SWICHEL. Mentiajo, me savas. 

GREEN. Quo! Ka vu dicas a me, ke me 
mentias ? 

SWICHEL. Fakte, yes, me ton facas—vu vidis lu 
ne plu longe ante nun kam un mi-horo, me 
parius. Nun, se vu ne deziras trublo, dicez lo 
vera unesmafoye dum vua vivo. 

GREEN. Me dicos ico—se vu ne atencos vua 
propra aferi, e cesos interruptar la mea, vu 
regretos. 

SWICHEL. Ton me audas. Nu, Green, me ne 
savas ka vu kredas pri certena varmega loko, 
bone aranjata e vartanta la arivo di tala 
senanma kreuri quala vu, ma me kredas, e se 
olda Beelzebub ne pozos vu en sulfo- 
balnuyo, lu neglijos sua mestiero. 

GREEN. Me avertas vu—de ca tempo, se vu 
ultempe itere transiras mea voyo, me abasos 
vu al tero, e sputos adsur vu kom desnobla, 

degeneranta sklavo sub la remarko di 
jentilhomo. (Ekiras.) 

SWICHEL. Ba! Ka yes? Nu, vu devas trovar 
sput-vazo sat granda por kontenar vua tota 
mizeroza korpo, nam vu trovos vu pozita en 
ol kom terorind averto a tabako-mastikanti. 
Me deziras trovar la yuna mastro—me 
mustas deskovrar lu. Nu, ta amiko Green, 
me kelke anxias pri lua futura lojeyo. Se esus 
moyeno telegrafar a certen amiko di lu pri 
qua me lektis, lu havus la maxim varmeg 
angulo en la maxim basa parto di lua domo, 
irgekande lu facos ta finala voyajo 
tadirecione. Yes ya, per la tondro ! ( Ekiras.) 


CENO II.—Cbambro en la domo di MORGAN 
—MORGAN deskovrita metante sua mantelo— 
MARY sur la sofao, la kapo bandajizita— 
SIORINO MORGAN esforcas baltigar la ekiro di 
MORGAN. 


SIORINO MORGAN. Ne ekirez canokte, Jo. 
Bonvole ne irez. 

MARY. Patro ! patro ! Ne livez mikra Mary e 
mea kompatinda matro canokte, bonvole. 
Tu savas, ke me nun ne povas venar por tu. 

MORGAN. Nu, nu, me ne ekiros. 

MARY. Venez e sideskez apud me, kara patro. 

MORGAN (iras a la sofao). Yes, kara Mary. 

MARY. Me tante joyas ke tu ne ekiros canokte. 

SIORINO MORGAN. Tua manuo esas tante 
varmega ! Ka tua kapo doloras ? 

MARY. Kelkete, ma ol balde risaneskos. Kara 
patro— 

MORGAN. Quo, mea amo ? 

MARY. Me deziras ke tu promisos ulo. 

MORGAN. Quo? 

MARY. Ke tu ne plus iros aden la drinkeyo di 
Simon Slade. 

MORGAN. Me ne iros adibe canokte, karino ; 
do tranquileskez. 

MARY. Ho, danko ! Me standos sat bona por 
ekirar pos du o tri dii. Vu savas ke la mediko 
dicis, ke me restez tre tranquila. 

SIORINO MORGAN. Yes, mea karino. Por ke tu 
evitez febro. Spozulo, tu standas plu 
tranquile pro la promiso quan tu facis a nia 
dorlota filiino, me savas lo. 

MORGAN. Yes, Fanny. Ma mea konstituciono 
esas frakasita, anke mea kordio. Me sentas 
nun, omninstante, apud ta sufranta puero, 
quale se mea raciono livas me. Esas nun kin 
hori de pos ke me gustis alkoholo, e me esas 
tante longe la sklavo di nenaturala 
stimulanti, ke omna viveso perdesas sen oli. 

SIORINO MORGAN (prenas taso de la tablo). 
Yen—yen—drinkez ico. Kafeo. Me ne 
povas, ne audacas donar rumo a tu, 
quankam tu mortus pro la manko ! (Donas 
a lu la taso—lua manuo tremas dum 
drinkar.) 

MORGAN. Me dankas tu, karino ! Ho Deo, 
quala mizeroza sklavo me divenis ! Fanny, 
me ne blamus tu se tu livus me por ke me 
solitare mortez ! 

SIORINO MORGAN. Livar tu—no ! Quankam 
tu forsendis parenti ed amiki de nia pordo, 
quankam tu tiris la desestimo dil mondo 
adsur tua desfelica kapo, quankam tu esas 
skopo-plako por la mokado di le bona e la 
desaprobo di le vanitatoza, ankore me ne 
abandonas tu. La nomo di spozulo ne 
perdesas, quankam ligita a la nomo— 

MORGAN. Ebriemo ! Yes, kompletigez ta frazo 
—esas tro vera. 

SIORINO MORGAN. Ho, konsiderez quante 
me sufris, vidante tu diope falar de tua 
olime alta rango, til ke tu atingis la mizeroza 
nivelo dil proskriptito, tua karaktero ruptita 
da ta amego, la penso di qua maladigas mea 
kordio e quan mea labii refuzas nomar. 
(Frapeto.) Esforcez quietigar tu, Jo. Enirez ! 

Eniras SIORINO SLADE. 


SIORINO SLADE. Fanny, quale vu standas 
canokte, e quale standas Mary ? 

SIORINO MORGAN. El ne standas bone, me 
timas, canokte. 

SIORINO SLADE. Ho ve! Ho, me regretas ! 
Quante terorind evento! Vu ne 
komprenas, quante men ol destranquiligas. 

SIORINO MORGAN. El preske mortigesis. 

SIORINO SLADE. Ta pensajo tremigas me. 

MARY (sideskas rekte ed indikas adextere per la 
manuo). Matro, me vidas lu ! lu esas ibe ! 

SIORINO MORGAN. Elua mento ulfoye vagas. 
Itere jacez, karino. Quo esas, mea filio ? 

SIORINO SLADE. Ka la mediko vizitis el hodie ? 

SIORINO MORGAN. No, lu ne venis. 

SIORINO SLADE. Lu devas quik venar. Me iros 
por lu, e se vu bezonus me servo, bonvole 
querez me. Me facos omno posibla por 
helpar vi. (Ekiras.) 

MARY (deliranta). Rimemorez, patro, ke tu 
promisis. Me ne ja standas bone, ton tu 
savas. Ho, ne irez!—ne irez! Ho, lu 
foriras ! (Itere rekte sideskas.) Nu, me itere 
iros por lu ! Me esforcos marchar adibe ! Me 
sidos survoye por repozar ! Ho, ho, quante 
fatigita me esas ! Patro, patro ! Ho! 

MORGAN. Me es hike. Jacez, mea filiino. Me 
ne iris, me ne livis tu. 

Mary. Ho, nun me rikonocas tu! Esas mea 
patro ! Inklinez tu a me, me volas susurar 
ulo a tu—ne a matro. Me ne volas ke el 
audez olu—ol tristigos elu. 

MORGAN. Nu, quo esas, mea filio ? 

MARY. Me nultempe risaneskos, patro; me 
mortos. 

SIORINO MORGAN. Quon el dicas, spozulo ? 

MARY. Tacez, patro ! Ne dicez lo ad elu; me 
dicis nur a tu. Ha, matro; tu forirez—tu 
havas sat multa trubli. Me nur dicis a lu, pro 
ke lu promisis ke lu ne plus iros al taverno 
til ke me risaneskabos—e me ne risaneskos. 
Ho ! Siorulo Slade jetis ol tante forte ; ma ol 
ne frapis patro, e me joyas pro to ! Quale ol 
domajabus lu ! Ma lu nultempe iros adibe, 
ne plus, e to esos tre bona, ka ne, matro ? 
(Dormeskas.) 

SIORINO MORGAN. Ka tu audas to quon el 
dicas, Jo ? 

MORGAN. Yes. Elua mento vagas; ma, el 
forsan parolis vere. 

SIORINO MORGAN. Seel mortus, Jo ... 

MORGAN. No! Ne tale parolez, Fanny ! El ne 
mortos ; elua mento nur vagas. 

SIORINO MORGAN. Yes; pro quo ol vagas ? 
Pro la kruela frapo qua kauzis ica deliro. Me 
timas, spozulo, ke la maxim mala venos. Me 
toleris e sufris multe. Me pregas a cielo por 
la forteso anke tolerar ica afliktajo. El esas 
plu apta por cielo kam tero. El esis granda 
konsolaco a me ed anke a tu, Jo—plu quale 
anjelo kam quale filio. Jo, se Mary mortus, 
tu ne darfas obliviar la kauzo di elua morto, 
nek la manuo qua donis ta kruela frapo, kan 
ne ? 

MORGAN. Kad obliviar ?—nultempe ! E se me 
ultempe pardonos Simon Slade—( Ecitate.) 

SIORINO MORGAN. Tu ne oblivios ube ta 
frapo frapesis, nek tua promiso a nia 
mortanta filio, ka ne ? 

MORGAN (delirante). No, no! Spozino, 
spozino! Mea cerebro brulas ! Hororind 
imaji es avan mea okuli! Regardez ! 
regardez !—videz !—quo es ?—ibe—en 
Pangulo ? (Indikas.) 

SIORINO MORGAN. Ho, cielo! Plusa 
simptomo di ta terorinda manio de qua lu 
dufoye eskapis. Nulo esas ibe, Jo. 

MORGAN. Ya esas, ya esas ! Me vidas tam bone 
kam tu. Regardez—grandega serpento 
tordas su cirkum mea brakii ! Forprenez ol ! 
Forprenez ol !—quik ! quik ! 

SIORINO MORGAN. Nur fantazio, Jo. Esforcez 
jacar e repozar; me adportos taso de forta 
teo ; tu esas nur kelke nervoza. La trublo di 
Mary perturbas tu—me rapide rivenos. 
(Ekiras.) 

MORGAN. Ibe! regardez ! Ne irez !—ne irez ! 
Ho, vi venas por me, ka ne ? Nu, me es 
pronta ! Rapide ! rapide ! Quante brilante li 
aspektas !—lia okuli regardegas me ! E nun 
li saltas, dansas, e klamas pro joyo por 
pensar ke la finala horo dil ebriemo venas. 
Forigez li ! forigez li ! Ho, hororo ! hororo ! 
(Kuras ; jetas su dop la sofao.) 

MARY (vekas). Ho, patro! ka tu? Me esas 
tante felica, ke tu asistas. 


Eniras SIORINO MORGAN, bastoze, portante 
taso. 


SIORINO MORGAN. Ka ne hike ? Foririnta ? 
Jo ! spozulo !—ube tu esas ? 

MARY. Luesas hike, kara matro. 

MORGAN. Forigez li de me, me dicas ! Forigez 
li ! Tu ne permisos ke li domajez me, ka ne ? 
(Forte embracas MARY.) Li es ibe, reptante 
trans la pavimento! Rapide! saltez ek la 
lito, Mary! Videz, nun—ibe—super tua 


kapo ! 

Mary. Nulo darfas domajar tu hike, kara 
patro. 

MORGAN. No, no; to es vera. Pregez por me, 
mea filio ; li ne povas enirar adhike, nam ol 
es tua chambro. Yes, es la chambro di mea 
Mary, ed el es anjelo. Ha—me savis ke vi ne 
audacas enirar. Forirez! forirez! Ha! ha! 


ha!ha! 


Falas. SIORINO MORGAN genupozas apud lu. 
MARY rekte sideskas en la lito, la manui 
levita kom prego. Nelauta muziko. Vivant 
imajo. 

AKTO IV 


CENO 1.— Internajo di la Siklo e Fasko”. 
Eniras SLADE. 


SLADE. Me opinionas ke me recente subisas la 
maxim mala chanco. Sempre tale, kande 
viro esforcas segun omna sua povo honeste 
entratenar su, ulo eventas por domajar lu. 


Eniras GREEN. 


GREEN. Ha! Hotel-mastro ! quale vu standas 
canokte ? Bone ed afable, quale sempre, me 
supozas. Vua partikular amiko, Jo Morgan, 
ne ja venas segun sua kustumo. 

SLADE. No; se lu eskartos ni, utinam lu quik 
irez al diablo sur rapidega kavalo. Lu fatigas 
mea pacienteso ultre tolero, e mea rezolvas 
ke lu havez nula plusa alkoholo che me. Me 
subisis lua meskina lango e vidis lu tedar 
mea kompani tam longe kam posible. Hiere 

nokte decidigis me. Quo se me mortigabus 
ta kindo ? 

GREEN. Vu trublesas, sendubite. 

SLADE. Sendubite ! Damnez ta puerino ; pro 
quo el reptas aden mea domo omnanokte ? 

GREEN. Tro vere. El havas stranja matro. 

SLADE. Me ne savas quale el nun standas— 
kordio-lacerate, me supozas. Ma olim Fanny 
Morgan esis la maxim bela muliero en 
Cedroville. Quala vivo ta mizerozo spozulo 
facis por el ! 

GREEN. Plu bone se lu esus mortinta. 

SLADE. Plu bone ; yes, milfoye plu bone. Se lu 
nur falus ulnokte e ruptus sua ebriema 
kolo, to esus benediko por la familio. 

GREEN. Yes, ed anke por vu. 

SLADE. Esez certa, me ne spensus multe por 
chagrenar, ha ! ha ! ha ! 


Eniras FRANK, gaye vestizita, portante bastono, 
fumagante. 


Ha ! Frank, ka tu ? Ube es tua matro ? 
FRANK (pavonumas). Ne savas. Iris ad ula loko. 
SLADE. Adube ? 

FRANK. Ne savas. 
SLADE. Quante longe el foresas ? 

FRANK. Ne savas, me dicas. Me chasis kun 
Tom Wilkins. Ne vidis el dum tri hori. 

SLADE. Kad el ne dicis adube el iras ? 

FRANK. No, ne dicis. Me ne questionis, do el 
komprenende ne mentiis. 

SLADE. Ka yes? Audez, sioro Frank! Tu 
recente divenas tre insolenta. Ne itere tale 
parolez. Irez e preparez la drinko-tablo; me 
expektas ke klienti balde venos. 

FRANK. Ho, sikeskez. (Drinkas kun GREEN. 
Ekiras.) 


Eniras SIORINO SLADE. 


SLADE. Tandem venas la spozino. Ann, ube tu 
esis ? 

SIORINO SLADE. Ube me dezirus ke tu asistez. 

SLADE. Ube? 

SIORINO SLADE. Che Jo Morgan. 

SLADE. Per la diablo. 

SIORINO SLADE. Ha, Simon ! Se la sango di ta 
puero ne makulizas tua vesti tra la tota vivo, 
tu esez gratitudoza. 

SLADE. Quon tu volas dicar ? 

SIORINO SLADE. To quon mea vorti signifikas. 
Mikra Mary esas tre malada. La mediko 
dicas, ke el afrontas danjero. Ho, Simon, se 
tu audabus to quon me audis ! El parolis pri 

tu tante kompatinde, dicis quante bona tu 
esabis ad el en la mueleyo ; quale tu pozis el 
adsur tua genuo, karezis elua hararo e kisis 
elu. Me nultempe oblivios elua pala, 
timigita vizajo, nek elua krio pro timo 
kande el parolis pri tu. Simon ! Simon ! ka 
se el mortus ! 

SLADE (pavorigite). Mortus ! 

SIORINO SLADE. Utinam ni esez ankore en la 
mueleyo. 

SLADE. Do, me ne volas itere audar tala babilo. 
Me foleskas pro askoltar tala babilo. On 
supozus, segun tua babilo, ke me violacis 
omna edikto dil dekalogo. 

SIORINO SLADE. Tu violacos e kordii ed edikti 
se tu duras agar dum kelka yari quale tu 
facas nun, e destruktos ed anmi e fati. Ya 
pensez, Simon, ante tro tarde, e ni riprenez 
nia olima mestiero. Me laboros nokte e die, 
ed audacoze afrontos povreso—kontente 
vivos per un repasto diale, por vidar tu itere 
kom viro. (Ekiras.) 

SLADE. Quo trublas omnu? Plendacho, 
plendacho. Mulierio esas nultempe 
kontenta. Kande me esis muelisto, el 
plendis pro ke me tro forte laboris ; nun el 
plendas pro ke me ne sat forte laboras. Nu, 


58 


elua mento, quale omna mulieri, chanjas 
segun la vento, to konsolacas me. 


Eniras WILLI e SWICHEL, kelke ebria. 


WILLI. Yen ni, mea afabla olda kerlo ! yen ni! 
He, Modelo, quo es a tu ? Tu shancelas. 
SWICHEL (shancelas). Stacez fer—hik !—me! 

Stacar es ya—hik !—desfacila laboro. 

WILLI. Nu, Green, kerlo, quale vu standas ? 
Me joyas vidar vu; yen Modelo. Me 
komprenas ke vi du ne tro bone konkordas ; 
ma me jus dicis a lu quante bonega kerlo vu 
esas, e quale ni kune aranjas nia aferi ; do vu 
trovos, ke lu esas nun bona pri vu. 

SWICHEL. He, Green, me pardonas vu pro 
omna komplimenti quin vu donis a me 
dum nia lasta renkontro, pro ke siorulo 
Hammond dicis ke vu tre chipe vendis a lu 
rapida kavalo. (Shancelas.) 

WILLI. Slade, ka vu audis la novajo ? La viro 
havanta fairo-pikilo chasas un de vua 
klienti. 

SWICHEL. Yes, shovelo, fairo-pikilo, tenalio ed 
—hik !—omno. 

SLADE. Quan vi volas dicar ? 

WILLI. Qua? Nu, Jo Morgan. Esas ja la 
duesma o triesma rondiro, e lu probable 
cafoye sucesos. 

SWICHEL. Lu forsan kaptos Jo Morgan, ma me 
expektas ke me povus devancar lu. 

GREEN. Ne esez tro certa. 

SWICHEL (shancelas a GREEN). Qua parolis a 
tu? 

WILLI. Modelo ! rimemorez, ke ni omna esas 
nun amiki. 

SWICHEL. Sat bone, siorulo. (Sbancelas a sua 
olima plaso.) 

WILLI. Nu, Simon, to esis malchanco por vu. 
On dicas, ke la kindo mortos. 

SLADE. Qua dicas ? 

WILLI. Doktoro Smith. 

SLADE. Quo ! lu ne esis sincera, ka yes ? 

WILLI. Ho yes. Hiere nokte esis hororinda ibe. 
Jo subisis alkohol-deliro, e me ne savas ka lu 
esas nun mortinta ke ne. 

SWICHEL. Kompatindulo. Me dicas, ke me 
komparas lu. 

GREEN. Me ne komprenas pro quo on 
komparez tala mizerozulo quala lu. Tamen, 
me komparas lua familio. 

SWICHEL (itere shancelas a GREEN). Irez al 
diablo. Tu ne konocas kompato. 

WILLI (avertas). Modelo ! 

SWICHEL (itere shancelas addop WILLI). Sat 
bone, siorulo, me docos a lu to quo es 
kompato ye futura tempo. 

WILLI. Me hodie audis forta sugesti che 
l'advokato Philip, e se ta kindo mortus, vu 
probable procesesos pri senintenca hom- 
ocido. 

GREEN. No, no, ne hom-ocido. Pri puerin- 
ocido ! Ha! ha ! ha! 

SWICHEL (sbancelas a GREEN). Tacez, tu 
mizeroza mofeto, o me— 

WILLI. Modelo ! Modelo ! 

SWICHEL (quale antee, shancelas a WILLI). 
Segun vua volo, siorulo. 

SLADE. Esis nur acidento, ed omna advokati en 
la Kristan-mondo ne povas dicar altre. 

WILL. Nul acidento, nam nia valoroz 
hotelestro ya jetis pezoza glaso ye la kapo di 
elua patro. L’intenco esis domajar, e 
l'autoritatozi ne haltos por precize distingar, 
relate la hotelestro, pri qua domajesis. 

SLADE. Irgu qua sugestas ke me intencis 
domajar ta puerino esas mentianto. 

SWICHEL (sbancelas a SLADE). Quo ? Quon tu 
dicis? Ka tu dicas ke siorulo Willi es 
mentianto ? Nun komprenez, olda Slade, 
jetante glasi, me konsideras, es la maxim mal 
afero ultempe inventita quankam ol 

semblas esar preferata sporto da tu. Ma se 
tu itere nomas Willi Hammond mentianto, 
me ornamentizos ta leda nokto-vazatra 
vizajo di tu per plu multa imaji kam on 
trovas en la sundiala jurnalo. 

WILLI. Paceskez, Modelo. 

SWICHEL. Paceskez ! Nur lasez me libere agar 
— me pecigos lu, adminime. 

SLADE. Venez, jentilhomi, ni es ancien amiki, 
vi savas—nula malhumoro inter ni—venez, 
drinkez kun me. 

WILLI. Yes ! Ni drinkez kun la hotel-mastro. 

SWICHEL. Segun vua volo, siorulo—e me ne 
negas, ke mea guturo sentas quale se poka 
alkoholo alejos ol. Me ne esis tante sika de 
pos ke Noah sendis mesajo por ke la bovi 
hastez al arko. 

SLADE. Prospero—sioruli—prospero. (Omnu 
drinkas.) 

GREEN. Nun, siorulo Hammond, se vu 
deziras, ni kompletigos ta ludo quan ni pleis 
hiere nokte. 


Li sideskas an tablo e kart-ludas. 
WILLI. Segun vua volo—me komplezas. 


SLADE. Me esperas, ke tu ne ofensesas da mea 
komenturi—me tote ne volis insultar yuna 

Willi. Lu es yunulo quan me multe 
respektas—nu, riplenigez. 

SWICHEL (drinkas). Yes ya. Me ne rankoras. 
(Ebrieskas.) He—to es rar anciena wiskio, 
ka ne? 

SLADE. Yes; me havas nur la maxim bona. Ma 
me multe sufris recente pro la strikta legi pri 
vendar alkoholo. Ube es nia yuri, me volas 
saveskar, se omna garantii forprenesas ? 
Ante remarkar, ni havos legi por punisar per 
amendo viro se lu mastikus tabako ! Nu, 
prenez plusa drinkajo ! 

SWICHEL. Yes ya! Yes, me prenos. (4 su.) Me 
juras ! olda Slade es alt-ranga kerlo—hik !— 
lu es—hik ! (Laute.) Tu es justa pri lo— 
hik !—vicino Slade, se ne pri ulo altra ! On 
ne povas dicar to quo—to quo li nexte 
facos; nu, konsiderez old onklo Josh 
Wilkins, qua direktas la hospico por la povri 
dum dek yari. Nu, ta damninda sobreso- 
mofeti forjetus lu, se li ultempe vinkus en la 
Bolton stat-distrikto. 

SLADE. ‘Se’ ; —ta vorto multe signifikas. Ni ne 
permisez ke li vinkez. Omna viro havas devo 
a sua lando pri ca afero, ed omnu mustas 
satisfacar ta devo. Quon li alegas kontre tua 


onklo Josh ? 

SWICHEL. Nulo en naturo ; ma li dicas, ke li ne 
permisos hospico por la povri en la stat- 
distrikto. 

SLADE. Ka li ekjetos la kompatinda mizerozi ? 

SWICHEL. No, ne lo ; ta sobreso-homi dicas ke, 
se li vinkos, on ne bezonos hospici por la 
povri, e me esez damnita se me ne kredas ke 
to es posibla; nam me nultempe savis ke 
homo iris al hospico por la povri sen ke 
rumo responsis pri lua povreso. 
Komprenez, me es interesata pri ta temo. 
Me volas retenar hospico por la povri, nam 
me supozas ke me ipsa voyajas per ta voyo 
sempre plu rapide, e me ne volas atingar la 
lasta termino miliala e trovar ke es nul onklo 
Josh por aceptar me. Hura por la rumozi ! 
Hura por onklo Josh ! Lu havos un voto, 
adminime. Hura! hura! (Brandisas la 
glaso.) 

GREEN (an la tablo). Mea preno ! 

WILLI. No, sioro—la mea ! Vu olim probis ta 
dupo e nun ol ne sucesos. 

GREEN. Eskrokanta fripono ! 


Lu hastas al avaneyo dil ceneyo—WILLI anke 
bastas adibe. 

WILLI. Ka tu nomas me eskrokanta fripono ? 
Me, quan tu persequis quale chas-hundo ? 
Me, quan tu spoliis, dupigis, e debochis de 
pos Punesma renkontro ? Ho, utinam me 
havez pistolo, por liberigar la tero del 
raskalo havanta la maxim nigra kordio ! Me 
perdis omna posedaji pro tu. Me havas 
nulo ; deshonorizita, ruinita, me ne audacas 
irar a mea propra hemo. Ante ke me 
mortos, me servos socio per liberigar la tero 
de ca monstro ! 


Lauta muziko—lu sizas GREEN—li luktas— 
GREEN ektiras poniardo, poniardagas 
WILLI, ed ekhastas. WILLI falas aden la 
brakii di SLADE; SWICHEL metas sua 
chapelo, e sbancelante ekiras por sequar 
GREEN. 


CENO II.—Vidajo—Foresto. 

Eniras GREEN, bastante. 

GREEN. Quon me facez? Eskapo semblas 
neposibla. Li ja chasas me. Se me evitus lia 


alerteso, me livus ca damnita loko e 
nultempe itere retrovenus. Folulo, 

permisiante ke mea pasiono vinkez mea 
raciono ! Lua pekunio ja esis la mea, e lu 
ipsa tante komplete la sklavo di kustumo, ke 
lu esis tote en mea povo. 

SWICHEL (exter la ceneyo). Ube es ta damninda 
mofeto ? Ube lu es? Se me trovus lu, lu 
vidus tondro e pluvo ! 

GREEN. Ha ! ulu venas—me mustas celar me. 


Kurante eniras SWICHEL—falas. 


SWICHEL. Me es hike, me supozas, tandem ! 
Me expektis falar ulaloke, e me ya facis lo ! 
Mea kapo sentas quale se ol havas lokacind 
apartamenti! Ka me subisis koshmaro, e 
falis ek la lito ? No; me rimemoras omno, 
nun. Ta damninda mofeto, Slade, plenigis 
me plu plene kam barelo de rumo! E 
kompatinda Willi Hammond, mortigita da 
ta damninda fripono Green. (Esforcas 
staceskar; falias dm- o trifoye; tandem 
sucesas.) Se me trovus lu, me embracus lu 
plu forte kam irga westala urso embracas 
chasisto di Kentucky ! (Bruiso.) Hola ! quo 
reptas adibe ? 

GREEN (enhastas). Ha ! Deskovrite ! Mortez ! 


Apuntas pistolo ye SWICHEL. La pistolo kliktas. 

SWICHEL. Ne permisita, nule; tu devas 
komence irar adheme e richarjar. 

GREEN. Lasez me pasar, o sequez tua mastro ! 

SWICHEL. Me supozas ke tu vidos lu ante me ! 
Tua ludo finas, do prenez tua fichi. 

GREEN. Liberigez me, me dicas ! (Luktas.) 

SWICHEL. Tote ne ! Me nultempe liberigos tu 
til ke me klef-klozabos tu en tua chambro e 
donabos la klefo al ushero! Ne plus es 
salubra ke tu irez libere. Se me agus segun 
mea volo, me ganus per expozar tu; ma 
havante mea fingri an tu, e preske dek litri 
de reala rum-forteso adjuntit a mea propra 
muskuli, me supozas ke me es fair-espruva ! 
(GREEN luktas.) Ho, tu ne bezonas ped- 
frapar; tu dansos danso sen muziko sat 
balde, e se ne esos turbo por spektar tua 
danso ek mortiveso, me ne es judikanto di 
Italiana frivoleso, me dicas! (GREEN 
luktas.) Paceskez ; ni ne ja es pronta por ta 
jigo! Yu havos avizo, e me preparos tua 
lojeyo por tua veno—nun venez! (Tiras 
GREEN.) Ne tardeskez, esos nul amuzo ante 
ke tu venos ! Nun venez, me dicas ! Venez ! 


Ekiras, tirante GREEN. 

CENO II1.—La domo di MORGAN—MORGAN 
sur la pavimento—Mary dormas sur la 
sofao—SIORINO MORGAN spektas elu. 
Lenta muziko. 


SIORINO MORGAN. Tra ica longa, longa nokto 
me vigilis apud mea sufranta kari. Nur cielo 
savas qua eventos che me ; ma me ne povas 
koaktar ke mea mento kredez ke omno 
advere nobla, advere meritanta en lua 
naturo destruktesos. Mea kompatinda filio ; 
quante anxioze me spektas omna movo di 
ta dolca vizajo ! Quante me deziregas ke la 
matino-suno sendez sua radii e lumizez per 
joyo ca preske frakasita kordio ! 

MARY (vekas). Matro ! Ho, quante longe me 
dormis ! Ka patro vigilas ? 

SIORINO MORGAN. Lu ankore dormas, mea 
karino. 

MARY. Ho, me deziras ke lu vekez—me tante 
deziras vidar lu. Ka tu ne vekos lu, matro ? 

SIORINO MORGAN. Mea kara filio, patro 
multe sufris, e me mustis donar opiato a lu. 

MARY. Me savas ke lu longatempe dormis. 
Patro ! 

MORGAN. Ta voco ! Ube me esas ? (Vekas.) 

SIORINO MORGAN. Tu tre maladesis, spozulo. 

Mary. Ho, patro, me joyas ke tu vekas. Me 
timis ke tu nultempe vekos. 

MORGAN. Quon tu deziras, mea kara filio ? 

Mary. Nulo. Me deziras nulo, me nur volis 
vidar tu. Tu sempre esis benigna a mikra 
Mary. 

MORGAN. Ho! Me nultempe esis benigna ad 
ulu. 

MARY. Tu ne esis benigna a tu ipsa, ma tu 
sempre esis benigna a me. Yes; anke a 
kompatinda matro. 

MORGAN. Ne dicez lo, Mary ! Ne parolez pri 
lo—dicez ke me esis tre mala. Me nur 
deziras ke me esez tam bona kam tu ; takaze 
me dezirus mortar, e quik livar ca maligna 
mondo. Me deziras ke esez nula alkoholo 
por drinkar—nula taverni—nula drinkeyi 
— me deziras mortar. 

MARY. Patro ! Me volas dicar pluso a tu. 

MORGAN. Quo esas, Mary ? 

MARY. Ne plus esos on por queror tu. 

MORGAN. Ne tale parolez, Mary—me ne plus 
ekiros nokte, ne til ke tu risaneskos. Ka tu 
ne rimemoras, ke me promisis ? 

MARY. Yes, ton me savas, ma— 

MORGAN. Quo, karino ? 

MARY. Me foriros, me livos tu e matro ; nia 
cielala Patro advokas me. 


69 


MORGAN. Quon ni facus se tu livus ? Ho, 
permisez ke me mortez ! 

MARY. Tu ne ja esas pronta livar kun me—tu 
vivos plu longe, por ke tu preparez. Ka me 
ne esforcis helpar tu—ho, tante ofte, ma ol 
esis vana. Tu volis ekirar. Tu volis irar a la 
taverno. Semblas ke tu ne esis kapabla 
rezistar—me forsan plu bone helpos tu, 
patro, pos mortir. Me tante multe amas tu, 
me esas certa ke la bona anjeli permisos ke 
me venez a tu, e por sempre gardez tu. Ka tu 
ne tale opinionas, matro ? 

SIORINO MORGAN. Mea kara filio, tu ne livos 
ni ? 

MARY. Yes, me iros ! Me sonjis pri patro dum 
dormar. Me opinionis ke esas nokto, e me 
ankore maladesas—tu promisis ne itere 
ekirar til ke me standas bone, ma tu ya 
ekiris, e semblis ke tu iris a la taverno di 
sioro Slade. Savante to, me sentis me esar 
tam forta kam kande me esis sana, e me 
staceskis e vestizis me, ed iris por querar tu. 
Tandem me venis a la taverno di sioro 
Slade, e tu ibe stacis, patro, ye la pordo, e tu 
esis bone vestizita. Tu weris nova chapelo, e 
nova mantelo, e tua boti esis nova, e tante 
brilis ; me dicis, “Ho ! patro, kad esas tu ?” e 
lore tu levis me en tua brakii e kisis me, e 

dicis, “Yes, Mary, yen tua reala patro, ne 
Polda Jo Morgan, ma nun sioro Morgan.’ 
Omno semblis stranje; nam ne plus esis 
drinkeyo, ma butiko plena de vari, e super la 
pordo me lektis tua nomo, patro. Ho, me 
tante joyis ke me vekis, e lore ploreskis, pro 
ke ol esis nur sonjo. 

MORGAN. Ta sonjo, mea kara filio, realeskos ; 
nam me hike promisas ke, per la helpo di 
Deo, me nultempe ekiros nokte por mala 
skopo ! 

SIORINO MORGAN. Ka tu ya promisas lo, Jo ? 

MORGAN. Yes, e pluso. 

MARY. Quo? 

MORGAN. Me nultempo itere eniros 
drinkeyo ! 

MARY. Ka nultempe ? 

SIORINO MORGAN. Ka tu ya ton promisas ? 

MORGAN. Yes; e mem pluse, me nultempe 
drinkos plusa alkoholo dum vivar ! 

SIORINO MORGAN. Ho, spozulo, me esas 
advere felica ! (Genupozas apud la lito di 
MARY.) Regardez ! regardez nia kara filio ! 
Elua regardo fixigesas—el mortas ! 

MARY. Yes, matro ; tua Mary vivis sat longe— 
Panjeli audis la prego do mikra Mary ! Patro 
ne plus bezonas ta qua queros lu, nam lu 
esos bona, ed ultempe ni omna esos kune. 


Ti 


Ka tu ne rimemoras ta himno quan tu 
docis? Ol nun venas aden mea mento, 
quankam me ne pensis pri ol dum longa 
tempo. Omno aspektas tante bele cirkume. 
Me nun sentas nula doloro. Adio, patro ; 
me ne nun bezonas demandar ke tu esez 
bona a matro. (Kisas lu.) Adio, matro. 
(Kisas elu. Kantas.) 


Ni renkontros en beata lando tote sen 


tristeso ; 

Nul tenebro esas ibe—nek chagreno nek 
doloro ; 

En ta sakra loko ube esas nul velkinta 
floro, 


Ni kunvenos e kunvivos en eterna feliceso. 
MARY mortas; MORGAN falas adsur la sofao. 


SIORINO MORGAN ploregas apud la kadavro. 
Lenta muziko. Vivanta imajo. 

AKTO V 


CENO I.—Exterajo dil Albergo. 
Eniras ROMAINE. 


ROMAINE. Dek yari pasis de pos ke me vizitis 
ica loko. Dek yari forpasis ed esas inter lo 
pasinta. Kuriozeso itere duktas me ad ica 
loko. Ti quin me konoceskis dum mea 
diversa viziti kreas deziro saveskar lia 
historii. 


Eniras SWICHEL. 


SWICHEL. Nu, me opinionas ke me iris tam 
proxim al bazo dil skalero kam me deziras 
esar. Ho ! Quale vu standas, siorulo ? 

ROMAINE. Kad esas posibla ? Ka vu nomesas 
Swichel ? 

SWICHEL. Nulu altra. He, siorulo, vu aspektas 
exakte same kam dek yari ante nun, kande 
me supozis ke tu es kalajo-mediko. 

ROMAINE. Me regretas ke me ne povas same 
komplimentar vu. 

SWICHEL. No, vu ya ne povus sen mentiar, ka 
ne? 

ROMAINE. Ka vu ja havas tam multa 
experienco pri drinkar alkoholo kam vu 
deziras ? 

SWICHEL. Me dicas, yes. Me abandonis la 
veneno, siorulo. 

ROMAINE. Quante longe ante nun ? 

SWICHEL. Nu, ne tro longe, fakte. Ma sat 
longa por brosar mea idei e vidar mea 
stando. Me esez damnita se me itere tushas 
alkoholo-guto dum me restanta vivo. Me 
promisis lo a siorulo Morgan ne plu kam 
mi-horo ante nun. 

ROMAINE. Qua esas ita siorulo Morgan ? 

SWICHEL. Qua lu es ? Nu, lu es un de la maxim 
importanta viri en Cedroville. 

ROMAINE. Me ne rimemoras tala homo. Olim 
esis kompatinda, debochita mizerozulo 
hike, dum mea viziti, qua havis ta nomo, ma 
lu— 

SWICHEL. Lu es la sama kreuro. Pos la morto 
di lua filio, lu rektigis su, e nultempe itere 
drinkis mem un guto de alkoholo. 

ROMAINE. Quo eventis pri Green ? 

SWICHEL. Lu kart-ludis kun Pautoritatozi, e 
quik pos trovir ke Pushero havas la aso e la 
duo, lu disdonis de sub la kart-pako, revelis 
la pajo, e pafis su—mortis sovaje. 

ROMAINE. E Slade, la tavernestro, ube lu esas ? 

SWICHEL. Ube lu es? Ube lu sempre es, 
nuntempe, apud la barelo de nova rumo de 
matino til nokto. Li procesis lu pro la 
mortigo di la filio di Jo Morgan, ma la 
majoritato di juriisti esis klienti di Slade, do 
li ne konkordis pri verdikto, e li senkulpigis 
lu. De pos ta tempo lu okupas su per 
esforcar mortigar me, ma me opinionas ke 
lu bezonos nova laboro, nam me rezolvis 
cesar drinkar. Siorulo Morgan imperis ke 
me havez nova vestaro, e me laboros por lu 
en la mueleyo. 

ROMAINE. To esas bona; vu nun iras per la 
rekta voyo, e vu certe prosperos. 

SWICHEL. Me ipsa tale opinionas, siorulo. 
Multo chanjas hike de pos ke vu laste venis, 
me dicas ! Vu nun preske ne rikonocos olda 
Slade ; e pri lua filiulo, Frank, lu drinkas tam 
naturale kam posible. La du ruptis la kordio 
dil damo e sendis l’oldino al dementerio. Ta 
loko havis altra chambro qua vartis me, ma 
me dicis a li ke li lokacez ol se posible. 

ROMAINE. Me esas tre kurioza itere unfoye 
vizitar la ‘Siklo e Fasko’ ante ke me livos la 
stat-distrikto. 

SWICHEL. Nu, se vu deziras. Me haltis tala 
viziti, ecepte por partikulara komerco, e lore 
me eniras ed ekiras tam rapide kam 
telegramo! Fakte, omnafoye regardante 
olda Slade, me timas spontana kombusto, e 
me ne volas asistar kande lu acendesos ! 

ROMAINE. Nur restez rezolveme pri vua bona 
decido, e vu defios tento. Me nun livez vu 
por facar ta vizito pri qua me parolis, ma me 
esforcos itere renkontrar vu ante livar la 
vilajo. Bona dio. ( Ekiras.) 

SWICHEL. Bona dio. Lu es alt-ranga kerlo, yes 
ya! Me deziras ke dek yari ante nun me 
atencabis to quon lu dicis; me ne nun 
aspektabus tante meskine. Ne importas— 
havante ta nova vestaro, me brilos plu 
brilante kam stan-aloya kuliero ! Nu, frapez 
me se Mehitable Cartwright ne venas 
adhike. Me volas saveskar kad el intencas 
Swichelar su aden la mariajo-slingo—me 
nun es disponebla ! Me abandonis rumo, e 
pro ke le Swichel kustumale perturbesas, me 
devas extensar me e mariajeskar tam rapide 
kam posible ! Ha ! el venas. 

Eniras MEHITABLE. 


MEHITABLE. Modelo ! Modelo ! ube tu esis ? 
Me traserchas la mondo por tu ! 

SWICHEL. Do tu voyajas plu rapide kam la 
telegrafo, nam es ne plu kam un horo de 
pos ke me livis tu senpeligant onyoni e 
ploranta quale se tua onklino mortabus ! 

MEHITABLE. Sioro Morgan sendis me por 
querar tu. Lu volas ke tu trovez ta viro—tu 
savas qua—ta viro qua vizitis hike du- o 
trifoye ; la viro quan sioro Morgan vidis en 
la “Siklo e Fasko” yari ante nun. Lu saveskis 
ke lu es itere en la vilajo, e lu volas ke tu 
trovez lu, ed invitez ke lu lojez che sioro 
Morgan dum restar en Cedroville. 

SWICHEL. Me cesis irar al taverno, ma me facos 
to quon siorulo Morgan dicas. He, 
Mehitable, ka tu rimemoras to quon me 
sugestis hiere nokte ? 

MEHITABLE. Yes, me rimemoras; e tu ne 
ganos ! Quo pri omna mea libri ? Ube es 
Belino bavanta orea bararo ? 

SWICHEL. Me tote indutis el per fortiganta 
gipso, e pozis el an la dorso di la un- 
kornizita bovino di siorulo Morgan ! 

MEHITABLE. Do, granda deshabila bruto, tu 
destruktis ta bela romano, ka ne ? 

SWICHEL. He, Mehitable—pro quo tu es tanta 
folino ? Pro quo ne regardar me kom 
exemplo, e plubonigar tu ? 

MEHITABLE. Plubonigar ! Ka tu de omni dicas 
lo ? Tu drinkas rumo de matino til nokto ! 
Tu es shaminda ad omnu ! 

SWICHEL. Tote ne; me cesis drinkar. Nun 
abandonez tua fola romani, e me 
abandonos rumo, e ni plu bone konkordos 
Puna al altra. Komprenez, me deziras ke tu 
helpez me per entraprezo quan me facos. 

MEHITABLE. Quo to esas, Modelo ? 

SWICHEL. Me recente multe konversis kun 
olda judiciisto Smith pri plubonigar la 
populo di ca regiono. Olda Slade sucesis 
mortigar preske du-triimi dil populo. Nun 
me facos mea devo por plubonigar la vilajo, 
e me deziras ke tu anke facez komanditala 
societo kun me. 

MEHITABLE. Ba—tu parolas tante fole ! 

SWICHEL. Ka tu tale opinionas? Nu, ne 
anxiez. Ne importas. Me disipis mea tempo 
sat longe, e rezolvas mariajeskar ; e se tu ne 
aceptos me, me iros al domo di Sam Walker, 
e me kurtezos lua olda koquistino. Me nun 
mustas restar nokte che me, e (emfazoze) me 
esez damnita se me restos solitare. 

MEHITABLE (pudoreme). Me ne dicis ke me ne 
aceptos tu. 

SWICHEL. No, e tu ne dicis ke tu ya aceptos 
me. Pro quo tormentar kompatindulo til 
morto ante splisar tu ? Me volas saveskar 
ube tu trovus plu bona, plu bela, plu duriva 
kozo kam me, garantiita durar, rum- 
espruva, e me restos apud tu dum la tota 
vivo plu proxime kam abelo a mielo. Do 
dicez—ka tu divenos siorino Swichel o ne ? 

MEHITABLE. Amorata Alfonzo !—ma esas 
tante subita— 

SWICHEL. Ho ! haltez ! 

MEHITABLE. Nu, Modelo, tu savas ke me ne 
povas refuzar. 

SWICHEL. Justa parolo. Ni varsez poka inko 
por signatar la kontrato. (Kisas elu.) Nun 
vartez. Poka inko ne satisfacas. Me postulas 
litro. (Kisas elu.) Per cielo ! Me farbizus la 
tota vilajo talamaniere. 

MEHITABLE. Ho, Modelo, me mustas 
retroirar. Siorino Morgan havas partio che 
su canokte, e tu savas ke me okupesos. Facez 
tua tasko e rivenez. 

SWICHEL. Vartez instante— tu obliviis ulo. 

MEHITABLE. Quo ? 

SWICHEL. Guto por la voyo. (Kisas elu.) 

MEHITABLE (frapetas lua vizajo). To por tua 
impertinteso. (Ekiras.) 

SWICHEL. Se lua respiro ne es plu dolca kam 
parfumo, me ne bone judikas alkoholo, nur 
to. Me dezirus havar kelka bareli de ta sama 
inko. Me sentas multe plu bone pos 
kontratir kun el, e plu bone pos adiar 
brandio, jino, e puncho. Esis harda laboro 
livar oli. Me skriptis kelka versi, e pro ke ni 
semblas esar sola, me ne refuzos extensar 
mea pulmoni. 


KANSONO 


MELODIO—‘Yankee Doodle’ 


Adio! adio! me forsendas 
Brandio, puncho, rumo; 

Slade, lu kompras e lu vendas 
Male por mondumo. 

Me drinkis puncho de la boli, 
Wiskio, rumo, jino; 

Me nun bonvole livas oli 
Por la sobra fino. 


II 

La maxim bon konsilo qua 
Me donas a la viri: 

Nun trovez bon spozino, ya, 
Abandonez la biri. 

Nam via salvo ya ne es 
En wiskio, rumo, jino, 

Maen felica domo es, 


Apud la bon spozino. 
Ill 


Pos kelka tempo venez che me, 
Venez sen regreti; 
Vi trovos me ed elu heme 
E multa Swicheleti. 
Me volas, adiante vi, 
Ke vin me nun konvinkez, 
E nexte renkontrante vi, 
Ke vi ne pluse drinkez! 


(Ekiras.) 


CENO I.—Jnternajo di ‘Siklo e Fasko? Omno 
esas kaduka. En ica ceno, SLADE esas bufata, 
un okulo mankas, la vesti paruzita. FRANK 
aspektas en mala stando, la barbo ne tondita, 


weras sordida kamizo, e lu fumagas. 


Eniras SLADE. 

SLADE. Frank ! Frank ! Per la diablo, ube es ta 
puero—lu divenis quale omno altra— 
omno kadukesis. Nultempe vivis viro qua 
plu forte esforcis ganar honesta entrateno 
kam me, ma omno agas kontrevole. Pro 
quo esforcar esar honesta—to es tote 
sensenca. Se me povus itere vivar mea vivo, 
me dupigus, furtus, mentius, me facus irgo 
por plubonigar mea stando. 


Eniras ROMAINE. 


ROMAINE. Ha, hotel-mastro! Vu ankore 
vivas. 

SLADE. Yes, me vivas, e nur to—me joyas itere 
vidar vu, quankam me ne es—ne es—nu, 
quale vu standas, siorulo ? 

ROMAINE. Me standas bone, me dankas vu. 
Ka me darfas lojar hike dum un o du dii ? 
SLADE. Me supozas—Frank balde venos. De 
pos la morto di lua matro, komprenez, lu 

ipsa direktas omno hike. 

ROMAINE. Semblas min brilanta hike. 

SLADE. Yes, kelke. 

ROMAINE. Ka vu ne sucesas quale olim ? 

SLADE. No, ta damnita sobreso-homi ruinigas 
omno. 

ROMAINE. Ka yes ? 

SLADE. Yes, Cedroville ne es quala tala ol esis 
kande vu unesme venis al “Siklo e Fasko”. 
Me—me—komprenez—damnez ta 
sobreso-homi, li ruinigis me. Yen mea 
filiulo, lu servos vu. 


Eniras FRANK, fumagante. 


FRANK. Nu, oldulo, pro quo tu disipas la 
tempo hike ? Irez ed hakez ligno—me volas 
havar fairo en la avan-chambro. (Vidas 
ROMAINE.) Hola! Me vun rimemoras. 
Quale vu prosperas ? 

ROMAINE. Me standas bone, me dankas vu. 
Me intencas restar hike kun vi dum du o tri 
dii. Vua patro rekomendas me a vu. 

FRANK. Nu, vu mustos tolerar to quon ni 
povas ofrar dum tante vakua dii; li ne 
permisas ke ni prosperez, nule. Olda siorulo 
Hargrove venis cavespere, e minacis 
procesar ni se ni vendas plusa alkoholo a sua 
filiulo. 

ROMAINE. Nu, takaze me refuzus vendar a lu, 
e talamaniere evitar proceso. 

SLADE. Ho, tre inteligenta ; vendar alkoholo es 
mea mestiero. 

ROMAINE. Me deziras totkordie ke vu havez 
plu honorinda mestiero. 

FRANK. Gardez vu, old fripono ; se vu insultas 
mea patro, me abatos vu ! 

ROMAINE. Me respektas filiala devoto, en irga 
loko trovita ; me nur deziras ke ol havez plu 
bona fundamento. 

FRANK. Quo! Ka vu opinionas ke vu povas 
enirar ed insultar ni sen provoko ? Recevez 
ico ! (Kuras por pugno-frapar ROMAINE.) 


Eniras SWICHEL rapide, dum ke FRANK hastas 
vers ROMAINE, e jetas lu aden angulo. 


SWICHEL. No, tu ne facos lo! Nun du pazi 
retroe—pazi rapida, ordinite, marchez! Se 
tu tushus ta jentilhomo, me tordus tua kolo 
plu rapide kam tu facus jin-puncho ! 

FRANK. Damneso ! 

SWICHEL. Ho, blasfemez por kontentigar tua 
kordio—to nocos nulu ecepte tu. Tu sat 
balde koruptesos sen blasfemar. 

ROMAINE. Me dankas vu, Modelo, pro ca 
virala interveno. Me expektis ol de vu. 

SWICHEL. Me nultempe permisas ke yunulo 
frapez plu evoza homo, komprenende ; 
ultre lo, me prizas vu, siorulo ; e kande me 
dicis a siorulo Morgan ke vu venabis, lu 
quik sendis me por vu. Lu ofros che su 

partio canokte, e lu volas ke vu irez e lojez 
kun lu tam longe kam vu restas en la vilajo. 

ROMAINE. Lu esas tre benigna, e me aceptos 
lua gastigeso. 

SLADE. Ho, yen; se me ganas kliento, ula 
mizeroz ebriemulo quale Jo Morgan ya 
invitas ke lu lojez che su, e lu foriras. 
Respektinda viro havas nul oportunajo hike 
por entratenar su. Quale me dicis ; singlu 
por su ipsa, e la diablo por ni omna ! 

SWICHEL. Nu, me donas a tu mea porciono dil 
diablo, olda Slade. Me abrogas mea 
asociitaro kun tu, e tua amikala filiulo ne 
valoras plu kam la rezino di violinisto, tale 
me opinionas ! (FRANK levas sidilo.) He, tu 
faligez to! Es neutila montrar tal granda 
mieno por me ! La rumo di tua olda patro 
sat longe fluetis tra mea veini. Mea natural 
forteso rivenas, e kun ol granda quanto de 
reala Yankee-kurajo, qua rapide frapos tua 
Holandan ardoro plu fore kam kin glasi de 
la mi-dolara rumo quan tu vendas ! Siorulo, 
me iras al domo di siorulo Morgan, do vu 
sequez me. Ne plus restez hike kun ta du 
vazi ! Adio, olda Rumo e Brandio ! Vi es 
splendida specimeni di la marcho di 
plubonigo, ka ne ? Vi aspektas quale biro- 
bareli ! Venez, siorulo. ( Ekiras.) 

SLADE. Me esperas ke vu ne ofensesas da Frank 
—lu intencas bone kondutar. 

FRANK. Qua anxias pri lua ofenso ?—Ne me! 
Ne intervenez, oldulo. 

SLADE. Nu, nu—ne esez impertinenta a me; 
me ne toleros to ! 

FRANK. Nu, do ne mixez tu en mea afero, e me 
ne mixos aden la tua—yes ya! (Prenas 
botelo.) 

SLADE. Tu ja drinkis sat multe hodie. Forpozez 
ta brandio-botelo ! 

FRANK. Ne povas, mea afabla amiko. 

SLADE. Forpozez ol, me dicas ! 

FRANK. Tote ne! 

SLADE. Forpozez ol, me imperas ! Tu es ja fole 
ebria. Forpozez ol. 


lras a FRANK. 


FRANK. Forirez, me dicas! Lasez me, o me 
abatos tu ! 


SLADE sizas lu—FRANK jetas lu aden angulo— 
SLADE venas vers lu—FRANK forjetas lu e 
frapas lu sur la kapo per la botelo—SLADE 
falas—FRANK bororigita. Muziko. 

ROMAINE. Frank Slade, vu mortigis vua 
propra patro ! 


CENO II1.— Exterajo dil ‘Siklo e Fasko” 
Eniras ROMAINE. 


ROMAINE. Yes, pos vizitar sioro Morgan, me 
quik iros de ca regiono. La kontemplo di 
tala ceni quala me jus vidis tristigus mem la 
maxim forta kordio. Qua nun enirus ta 
taverno, e vidus la mizero qua ibe existas, e 
ne esforcus per sua tota forteso por 
redemptar ti qui ne plus povas kontrolar 
su ? Me hastos a la domo di sioro Morgan 
ed informos lu pri la terorinda katastrofo 


qua falas adsur la mizeroza Simon Slade. 
(Ekiras.) 

Ceno IV.—Salono en la domo di SIORO 
MORGAN—MORGAN e SIORINO 
MORGAN deskovrite sidante sur sofao. 


MORGAN. Kara spozino—ka me ne fideme 
satisfacis la promiso donita a nia anjelatra 


filio ? 
Eniras ROMAINE. 


SIORINO MORGAN. Yes, tu facis lo, e la yari 
qui pasis de pos ke el prenesis de ni iris 
quale ula dolca sonjo, ed omnadie adjuntis 
ula nova joyo a nia felica domo. 

MORGAN (4 ROMAINE). Vu esas kordiale 
aceptata, sioro. Esas longa tempo de pos ke 
ni renkontris l'una Paltra. Yen, sioro, mea 
spozino. Kredante ke vu esez plu 
komfortoza hike dum vua vizito a nia vilajo 
kam en la “Siklo e Fasko”, me sendis Modelo 
por invitar vu. Bonvole sideskez, sioro. 

ROMAINE. Vu esas tre benigna, nam ulo 
eventis qua esez Pexpektata fino quan me 
tante longe timis por Simon Slade. 

SIORINO MORGAN. Quo eventis ? 

ROMAINE. Ocidita—da lua filiulo Frank. 

MORGAN. Kato esas posibla ? 

ROMAINE. Ol esas tro vera. 

MORGAN. Spozino! spozino! Me trepidas 
pensante pri la danjeri a qui me esis 
expozita. Dek yari ante nun esis nula plu 
felica loko en la Bolton stat-distrikto kam 
Cedroville. Dek yari ante nun esis bon- 
kordia muelisto en Cedroville, prizata da 
omnu, e tam nenociva kam puero ; nun lua 
bufata kadavro jacas en sola chambro en 
domo qua lu ipsa mizerozigis. Dek yari ante 
nun la judiciisto Hammond judikesis kom 
la maxim richa homo en Cedroville—nun 
lu esas la nelamentit okupanto di tombo di 
povrulo. Quo esas la kauzo di omno ? 
Terorinda pesto esas en nia atmosfero—ol 
marchas nokte e velkigas ye dimezo—ol 
mortigas Punesme naskinta en nia domi, e 
Pangoro-krio venas sur omna vento. Kad 
esas nula remediilo ? 


Eniras SWICHEL kun MEHITABLE. 


SWICHEL. Me dicas yes—komprenende esas. 

ROMAINE. Vu esas justa—Modelo, ya esas 
remediilo. Ma on mustas haltigar la fonto se 
on volas sikigar la fluo. Se ni volas salvar la 
yuni, la inocenti, ni mustas shirmar li de la 
tentanto, nam li ne plu bone rezistus lua 
asalti kam mutonyuno rezistas la volfo. Li 

esas senpova se ni abandonas li a la maligna 
povi. Do ni omna, single, rezolvez canokte 
ke la vendo di alkoholo cesez en la Bolton 
stat-distrikto. Granda majoritato de homi, 
me konvinkesas, votos por tala ago. 
Regardez Simon Slade, la felica, bon-kordia 
muelisto, e Simon Slade, la tavernestro. Ka 
lu profitis per la libereso domajar lua 
vicino ? Per cielo, la vendo cesez. 

SWICHEL. To es exakte mea opiniono. Me 
formacis me kom komitato de un por 
haltigar omna vendo di alkoholo en mea 
povo. Ne longe ante nun, siorulo, me 
disputis kun vu pri ta temo. Me opinionis 
ke negranda drinko es sat bona. Nu, me 
supozas ke ol esis ya sat bona, til ke me 
drinkis kom mestiero, lore ol esis tre mala. 
Me esforcis forigar omna alkoholo, por 
preventar plusa trublo ; ma tam rapide kam 
me vakuigis un barelo, olda Slade plenigis 
altro. Me fideme laboris dum sep yari por 
vakuigar oli, e trovis ke sempre es ul restajo, 
do me rezolvis cesar e konfesar me vinkita. 

MORGAN. Modelo, tu, quale me ipsa, esas 
liberigita da terorinda malediko. Me vidis e 
sufris omna malaji qui cernas la domo dil 
ebriemo. Me vidis la herdi abandonita, la 
viri vakuigita de vireso, la rozi en la vangi di 

mulieri aplastita da tristeso, la nigra shamo 
di genitoro qua ombrizis la ora pordi di 
pueri. Me vidis la hororinda ceni apud la 
morto-lito, ube la spumifanta labio e 
Pinfuzit okuli, la tordita traiti e la deliranta 
kriachi, montris la feroca agonio di la 
departant anmo, e dum ke mea tremanta 
regardo spektis nur febla skisuro di la 
repugnanta spektaklo, me savas quante 
granda parto di la maro di homala krimino, 
e manko, e tristeso varsas tra la streta kanelo 
di ta una vorto “Ebriemo”. 

SIORINO MORGAN. Vorti ne povas deskriptar 
la joyo quan me sentis per vidar tu tale 
salvita. Me prefere genupozabus apud tua 
tombo e benedikabus ta qua forprenis tu, 
kam havar tu en tua olima kustumi. Quale 
diope me previdis lo futura dum vidar ke vu 
sinkis diope de me ! Ma to esas pasinta. Tu 
nun esas itere libera, e viratre kapabla stacar 
ed afrontar la tento qua plenigos la venonta 
yari. Esos nula jeno, nula manuo extensita 
por abasar tu. Se amoro povas shirmar tu, 
tu esas sekura; nam mea kordio esos, por 
tu, sempre konstanta. 

ROMAINE. Yes, felica yari venos por ni omna. 
E la rezulti di la pasinta yari sempre servos 
kom faro por avertar ni pri la danjeri e tenti 

qui sempre atakas la pilgrimanto dum lua 
voyajo tra vivo. 

MORGAN. Itere ristaurita a feliceso, ni esperez 
ke altri lernez utila leciono de nia pasint 
experienco, e ke nulu regretez efacar de la 
kalendario di lia vivo la 


DEK NOKTI EN DRINKEYO 


Quale sur ula litoro la naufrajigita stranjero 

Kontemplas per granda hororo la tandem pasinta 
danjero, 

Me stacas e spektas la santa cielo e dankas la povo 

Qua duktis ca mizerozulo e salvis me per mea 
vovo. 

Ne plus ebriemo, me esas, de la maxim basa nadiro, 

Libera e rinovigita, e stacas itere kom viro. 


SIORINO MORGAN 


L’amanta spozino fideme suplikis beata mediko, 

Ta Deo qua esas di la ebriemo la nura amiko ; 

E ta bel anjelo, la kara filiino nin gardas proxime, 

Por sempre protektos e shirmos ni por ke el amas 
sublime. 

Amiki nun vidas la hemo felica e nin nun estimas, 

Deziras eterna prospero a ni qui La Deo animas. 

MEHITABLE 


Permisez ke me, siorino, parolez, pro ke me joyegas 
Vidar via bel feliceso. A Deo dankeme me pregas 
Pro ke me e brava Modelo ligesos en santa uniono ; 
Il tandem demandis de me la tro ajornit 
konjunciono. 

E kande ta dio arivos, en kirko ad omnu ni vovos 
Por sempre esar e fidema e sobra, e ton vi ya trovos. 


ROMAINE 


E nun la dramato finesas, ma la lecioni retenez. 
Kontemplez la trista destini di ta ebriemi e venez 
E vovez ke anke vi omna nultempe itere vin cedez 


SWICHEL 
Bonvole nun vartez, sioro, me dicos a li quon li 
kredez : 


Askoltez la voco di Swichel e harde ganita sajeso : 
Abasez ta rumo e jino ! Konsakrez vi a la sobreso ! 


KURTENO FALAS 

